Felcra peruntuk RM368 juta perkukuh keselamatan makanan negara
Oleh ALWANI ZAFIRAH

27 Mei 2022, 4:59 pm
PETALING JAYA – Kementerian Pembangunan Luar Bandar melalui Felcra Berhad telah melaksanakan inisiatif untuk memperkembang serta mengukuhkan gedung makanan utama negara terutama dalam industri penternakan dan pertanian.
Menteri Pembangunan Luar Bandar, Datuk Seri Mahdzir Khalid berkata, ia sebahagian inisiatif bagi merealisasikan aspirasi Perdana Menteri untuk memperkukuh keselamatan makanan negara di semua peringkat rantaian makanan.
“Antara inisiatif Felcra termasuk melaksanakan aktiviti penanaman benih padi wangi tempatan (MRQ 76) dengan kapasiti pengeluaran 300 tan metrik setahun.
“Bukan itu sahaja, melalui anak syarikatnya, Felcra Processing Engineering Sdn. Bhd. telah menjalankan penambahbaikan operasi kilang untuk meningkatkan kapasiti pengeluaran santan sawit jenama Suri,” katanya dalam satu kenyataan hari ini.
Tambah Mahdzir, sebelum ini keluaran hanya berkapasiti 30 hingga 60 tan metrik sebulan bagi menampung keperluan domestik.
Selain itu, Felcra bakal melaksanakan penanaman pelbagai jenis padi di Estet Padi Felcra Seberang Perak dengan keluasan 3,263.82 hektar.

“Bagi sektor penternakan pula, Felcra telah melaksanakan projek ternakan lembu integrasi serta kilang pemprosesan makanan ternakan.
“Projek-projek ini telah dilaksanakan dengan menggunakan peruntukan Rancangan Malaysia Ke-12, Rolling Plan 2022,” jelasnya. – KOSMO! ONLINE


Kontraktor terima `balasan’ lebih rendah – pegawai penilai
Oleh NORLIZAH ABAS

27 Mei 2022, 4:38 pm
KUALA LUMPUR – Mahkamah Sesyen di sini diberitahu, syarikat kontraktor yang menjalankan kajian kebolehlaksanaan projek terowong dasar laut dan jalan utama di Pulau Pinang, menerima `balasan’ yang jauh lebih rendah daripada kos kajian yang dikendalikannya.
Consortium Zenith Beijing Urban Construction Group Sdn. Bhd. (CZBUCG) hanya menerima `balasan’ sekitar RM80 juta melibatkan pemberi milikan dua bidang tanah kerajaan beralamat di Lot 702 dan Lot 713 di Bandar Tanjung Pinang.
Kedua-dua tanah itu masing-masing bernilai RM50 juta dan RM30 juta, manakala kos kajian yang dijalankan sekitar RM138 juta.
Perkara itu dinyatakan oleh dua bekas pegawai Jabatan Penilaian dan Perkhidmatan Harta Pulau Pinang ketika memberi keterangan pada perbicaraan kes rasuah bekas Ketua Menteri, Lim Guan Eng, hari ini.
Zakariya Nayan, 55, dan Nurul Asshima Aminullah, 33, masing-masing sebagai saksi pendakwaan ke-25 dan ke-26 bertanggungjawab melakukan kerja penilaian ke atas kedua-dua hartanah berkenaan.
Pada prosiding hari ini, kedua-dua saksi bersetuju dengan cadangan pihak pembelaan bahawa kerajaan negeri mendapat manfaat yang besar dan tidak mengalami sebarang kerugian melalui pemberi milikan tanah-tanah berkenaan.

Sebelum itu, peguam Haijan Omar yang mewakili Guan Eng mencadangkan nilai dua lot tanah yang diberi kepada CZBUCG sebagai ‘balasan’ kerja berkaitan adalah lebih rendah daripada kos kerja kajian kebolehlaksanaan projek.
Zakariya yang kini pegawai penilaian di Jabatan Insolvensi berkata, pada Disember 2014, beliau menerima permohonan bagi menilai Lot 702 untuk diberi milik kepada Ewein Zenith Sdn. Bhd. untuk pembangunan kediaman dan perniagaan.
Ujarnya, hasil penilaian yang dijalankan, harga bagi pegangan kekal berkeluasan 14,863 meter persegi adalah pada kadar RM3,360 meter persegi manakala nilai pasaran ialah RM50,000.
Sementara itu, Nurul Asshima berkata, beliau menerima permohonan penilaian hartanah bagi Lot 713 pada November 2016 dan mendapati nilai lot berkenaan adalah kurang daripada RM73 juta yang dibelanjakan pemaju untuk projek itu.
Menjawab soalan Timbalan Pendakwa Raya Ahmad Akram Gharib ketika sesi pemeriksaan semula berkata, kedua-duanya tidak mengetahui bentuk projek yang dilaksanakan oleh syarikat berkenaan.
Perbicaraan di hadapan Hakim Azura Alwi bersambung 7 Jun ini.- KOSMO! ONLINE


PM ucap tahniah pada Cikgu Khalifa
Oleh EDDY AQMAL MOHAMED HAMIDI

27 Mei 2022, 4:50 pm
PUTRAJAYA – Perdana Menteri Datuk Seri Ismail Sabri Yaakob mengucapkan setinggi-tinggi tahniah kepada Khalifa Affnan, guru Kolej Vokasional Keningau, Sabah yang dipilih sebagai pemenang global bagi Anugerah Guru Berdedikasi Cambridge 2022.
Ismail Sabri menerusi satu hantaran di Facebook berkata, seluruh Keluarga Malaysia berbangga dengan kejayaan beliau yang mengharumkan nama Malaysia dalam bidang perguruan di peringkat antarabangsa.
“Saya juga difahamkan bahawa Cikgu Khalifa adalah guru pertama di rantau ini yang dinobatkan anugerah tersebut.
“Pencapaian beliau dalam mencetuskan satu projek sains, teknologi, kejuruteraan dan matematik (STEM) ini perlu dijadikan penyuntik semangat Keluarga Malaysia lain untuk berusaha keras menempa kejayaan dalam bidang masing-masing,” katanya hari ini.
Terdahulu, Khalifa Affnan telah melakar sejarah negara apabila muncul guru Malaysia pertama terpilih merangkul anugerah berkenaan dan juga terdahulu di peringkat serantau, atas pencapaiannya dalam mencetuskan satu projek sains, teknologi, kejuruteraan dan matematik (STEM).
Khalifa Affnan dinobatkan sebagai pemenang selepas berjaya menewaskan 7,000 peserta lain dari 113 negara. – KOSMO! ONLINE


Lepas 7 hari, Anzalna dedah wajah anak, hidung mancung teruk
Oleh MOHD. HAIKAL ISA

27 Mei 2022, 5:14 pm
PETALING JAYA – Tidak perlu menunggu lama dan selepas tujuh hari bersalin, pelakon jelita Anzalna Nasir mendedahkan wajah anak bongsunya buat tatapan umum termasuk berkongsi nama yang unik.
Anzalna atau nama sebenarnya, Nur Anzalna Md. Nasir berkata, dia dan suami mengikut sunnah Nabi Muhammad SAW iaitu selepas ditahnik, barulah mengumumkan nama iaitu Mohamad Emirhan Mohamad dan berkongsi kepada umum.
“Sebagaimana sunnah Nabi Muhammad SAW, setelah cukup tujuh hari, kami ingin mengumumkan selepas ditahnik, anak lelaki tercinta kami dinamakan Mohamad Emirhan Mohamad Hanif yang bermaksud ‘Princely Ruler’.
“Alhamdulillah, semoga membesar menjadi anak yang soleh, berbudi pekerti mulia, pintar, serta berjaya dunia dan akhirat. Amin,” coret Anzalna, 34, menerusi satu entri Instagram.
Dalam muat naik gambar berkenaan, Anzalna bersama suami, Hanif memangku anak kedua mereka seraya dahi bayi yang berusia tujuh hari itu dikucup abangnya, Mohamad Eidrees.
Anzalna baru sahaja melahirkan Mohamad Emirhan pada Jumaat, 20 Mei lalu.

Terdahulu, Anzalna dan Muhamad Hanif Zaki mendirikan rumah tangga pada tahun 2016 dan pasangan tersebut dikurniakan seorang cahaya mata lelaki, Mohamad Eidrees yang kini berusia dua tahun.
Menjengah ruangan komen, ramai rakan selebriti yang mengambil kesempatan mengucapkan tahniah dan menumpang bahagia dengan rezeki kurniaan Ilahi dalam hidup keluarga kecil Anzalna.
“Tahniah bro (Hanif). Cantik nama Emirhan,” ujar pelakon dan usahawan, Fizo Omar.
Dalam pada itu, ramai dalam kalangan netizen terpesona dan kagum dengan hidung yang dalam keadaan mancung walaupun baru berusia tujuh hari.
“Kacaknya! Cantik hidung dia. Alhamdulillah, tahniah untuk kalian sekeluarga. Sukanya tengok hidung dia,” demikian antara komen ditinggalkan netizen. – KOSMO! ONLINE


Mayat lelaki ditemui dalam guni
Oleh OTHMAN YAHAYA

27 Mei 2022, 3:55 pm
SUNGAI PETANI – Mayat seorang lelaki dalam keadaan kaki dan tangan diikat di dalam guni ditemui terapung berhampiran pengkalan ikan bilis di Kampung Sungai Batu di sini pagi tadi.
Mayat lelaki yang belum dikenal pasti identiti itu ditemui oleh sekumpulan nelayan tempatan sewaktu mereka hendak turun memancing di Sungai Batu pada pukul 9.30 pagi selepas terhidu bau busuk daripada guni yang tersangkut pada pancang kayu penambat perahu di situ.
Ketua Jabatan Siasatan Jenayah Kedah, Datuk G. Suresh Kumar berkata, pasukannya yang tiba di lokasi kejadian telah membuka guni itu dan mendapati mayat seorang lelaki yang telah mengelupas kulitnya berada dalam keadaan kaki dan tangan diikat.
“Mangsa masih memakai baju-T, tetapi tidak berseluar itu dipercayai dihanyutkan arus sebelum tersangkut di situ,” katanya di sini hari ini.
Menurut Suresh, siasatan awal pihaknya mendapati mangsa tanpa dokumen pengenalan diri itu dipercayai dibunuh di tempat lain sebelum dimasukkan ke dalam guni dan dibuang ke sungai itu.
“Berdasarkan keadaan mayat yang telah mengelupas, kita percaya mangsa telah terendam di dalam air lebih 48 jam. Pihak kami juga tidak menemui sebarang kesan kecederaan pada tubuh mangsa dan sebab kematian mangsa hanya akan diketahui selepas bedah siasat dijalankan,” katanya.

Katanya, mayat mangsa dihantar ke Hospital Sultanah Bahiyah untuk dibedah siasat dan kes diklasifikasikan dibawah Seksyen 302 Kanun Keseksaan kerana membunuh.
Sementara itu, ketika diminta mengulas kes tembak mati seorang lelaki bersebelahan keretanya di Jalan Kampung Baru di sini Rabu lalu, Suresh berkata, siasatan daripada pelbagai sudut masih diteruskan pihaknya.
“Selain mengambil keterangan isteri, rakan dan beberapa orang saksi lain, kita sedang melakukan soal siasat terhadap seorang suspek yang ditahan kelmarin untuk mengetahui penglibatannya dalam kes tembak itu.
“Tiada tangkapan terbaharu dibuat sehingga kini dan siasatan masih diteruskan untuk mengetahui motif sebenar kejadian,” katanya. – KOSMO! ONLINE


Sunat buat kenduri kahwin bagi pengantin lelaki
Oleh KOSMO!

27 Mei 2022, 3:36 pm
PETALING JAYA – Hanya pengantin lelaki yang disunatkan untuk diadakan kenduri manakala bagi pengantin perempuan hukumnya harus.
Penceramah selebriti, Ustaz Azhar Idrus berkata, dalam perkahwinan pengantin lelaki sahaja yang disunatkan untuk diadakan kenduri bagi memaklumkan berkenaan perkahwinannya.
“Nabi pernah berpesan, buatlah kenduri walau ia kecil-kecilan. Apa yang dimaksudkan nabi itu adalah pada pihak lelaki.
“Jika keluarga pengantin perempuan nak dibuat juga kenduri, maka belanja majlis itu adalah tanggungan ibu bapanya bukan atas pengantin perempuan itu, ” jelasnya.
Tambah Azhar, orang sekarang hukum harus itu diibaratkan wajib sehingga kenduri yang diadakan itu ibarat seperti menunjuk-nunjuk.
“Ada majlis yang membeza-bezakan antara orang kaya dan miskin. Beri kad jemputan lain-lain, kalau orang kaya kad mahal manakala bagi miskin kad murah.

“Kad jemputan untuk datuk-datuk harga mahal buka pun dah bunyi kompang, kalau orang biasa ni hanya yang fotostat sahaja.
“Begitu juga bekas telur, kalau orang kaya beri yang mahal, orang miskin bagi yang murah, kalau ada majlis macam ini kita tidak perlu pergi, ” ujarnya. – KOSMO! ONLINE


Penunggang motosikal maut rempuh lori
Oleh NOR SHAFAWATI YUP

27 Mei 2022, 3:47 pm
SEREMBAN – Seorang penunggang motosikal maut selepas motosikal ditunggangnya hilang kawalan dan merempuh sebuah lori dalam kemalangan di Jalan Kampung Rawa Hilir, Lenggeng di Nilai di sini pagi tadi.
Ketua Polis Daerah Nilai, Superintendan Mohd. Fazley Ab Rahman berkata, dalam kejadian pada pukul 9.20 pagi itu, mangsa Mohamad Iskandar Abdollah Zawawi, 31, yang menunggang motosikal jenis Modenas Kriss mengalami kecederaan parah di kepala dan meninggal dunia di tempat kejadian.
“Kemalangan dipercayai berlaku semasa pemandu lori berusia 46 tahun dalam perjalanan dari Sepang menghala ke Pantai sedang bergerak terus, namun tiba- tiba datang motosikal mangsa dari arah bertentangan cuba memotong kenderaan di hadapannya lalu hilang kawalan dan jatuh serta termasuk ke laluan lori,” katanya dalam kenyataan di sini hari ini.
Mohd. Fazley berkata, akibat kemalangan itu, penunggang motosikal telah meninggal dunia di tempat kejadian, manakala pemandu lori tidak mengalami sebarang kecederaan.
“Mayat mangsa telah dibawa ke Unit Forensik Hospital Tuanku Ja’afar Seremban bagi tujuan bedah siasat dan kes disiasat mengikut Seksyen 41 (1) Akta Pengangkutan Jalan 1987,” katanya. – KOSMO ONLINE


Pengasuh didakwa cakar, pukul bayi 11 bulan
Oleh DIYANATUL ATIQAH ZAKARYA

27 Mei 2022, 2:57 pm
MELAKA – Seorang pengasuh didakwa di Mahkamah Sesyen di sini, hari ini atas pertuduhan mendera bayi perempuan berusia 11 bulan dengan mencakar pipi dan memukul mangsa di taska milik keluarganya, minggu lalu.
Tertuduh, Nabilah Md. Johan, 27, bagaimanapun mengaku tidak bersalah sejurus pertuduhan dibacakan oleh jurubahasa mahkamah di hadapan Hakim Nariman Badruddin.
Mengikut pertuduhan, tertuduh didakwa sebagai orang yang mempunyai pemeliharaan iaitu cikgu atau pengasuh telah menganiayai seorang bayi berusia 11 bulan dengan cara mencakar pipi sebelah kiri dan memukul badan mangsa menggunakan tangan.
Tindakan itu dilakukan tertuduh di antara pukul 5.30 petang hingga 5.45 petang di sebuah taska di Taman Seri Telok Emas dalam daerah Melaka Tengah pada 18 Mei lalu.
Sabit kesalahan, tertuduh boleh dikenakan hukuman penjara sehingga 10 tahun atau dengan denda yang tidak melebihi RM20,000 atau kedua-dua sekali mengikut Seksyen 31 (1)(a) Akta Kanak-kanak 2001.
Terdahulu, pendakwaan dikendalikan Timbalan Pendakwa Raya, N. Sivashangari mencadangkan jaminan sebanyak RM30,000 dengan mengambil kira pertuduhan dikenakan terhadap tertuduh membabitkan kesalahan serius.

Peguam Ab. Kadir Ismail yang mewakili tertuduh bagaimanapun memohon jumlah itu dikurangkan dengan menyifatkan ia tidak munasabah, selain jaminan akan dilakukan oleh ibu tertuduh yang juga pemilik taska berkenaan.
Selepas mendengar hujah kedua pihak, mahkamah membenarkan jaminan sebanyak RM8,000 dan menetapkan tarikh sebutan semula pada 23 Jun ini. – KOSMO! ONLINE


Tiada kes HFMD di Kelantan dirujuk ke ICU
Oleh ROSLIZA MOHAMED

27 Mei 2022, 3:40 pm
KOTA BHARU – Tiada kes kanak-kanak yang menghidap penyakit tangan, kaki dan mulut (HFMD) dimasukkan ke Unit Rawatan Rapi (ICU) di hospital di negeri ini sehingga semalam.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, tiada laporan yang serius berhubung jangkitan HMFD di Kelantan meskipun bilangan jangkitan sudah melebihi 4,000 kes.
Katanya, kebanyakan kanak-kanak berusia enam tahun yang dijangkiti penyakit itu hanya ditempatkan untuk rawatan dalam wad di hospital.
“Meskipun kes HFMD meningkat setiap minggu dengan jumlah sebanyak 1,200 kes terutamanya di Kota Bharu, Tumpat dan Pasir Puteh, namun keadaannya masih dalam kawalan.
“Setakat ini, sebanyak 17 pusat jagaan kanak-kanak sudah ditutup untuk mengelakkan jangkitan menular,” katanya ketika ditemui pemberita pada Majlis Aidilfitri di Ibu Pejabat Polis Kontinjen Kelantan di sini semalam.
Zaini berkata, sebanyak 20 pembawakan wabak itu dikenal pasti dan kemungkinan jumlah tersebut akan meningkat jika masyarakat kurang cakna terhadap kebersihan anak-anak. – KOSMO! ONLINE


Presiden Jameca nyatakan hasrat bantu tarik pelabur Jepun
Oleh EDDY AQMAL MOHAMED HAMIDI

27 Mei 2022, 2:52 pm
PUTRAJAYA – Presiden Japan-Malaysia Economic Association (Jameca) hari ini menyatakan hasrat untuk membantu menarik lebih ramai pelabur dari Jepun yang dilihat bakal mewujudkan lebih banyak peluang pekerjaan dan merancakkan kembali ekonomi negara.
Perdana Menteri Datuk Seri Ismail Sabri Yaakob berkata, hasrat itu disuarakan oleh Tsuyoshi Nagano yang juga merupakan Pengerusi Tokyo Marine Holdings Inc. dan Setiausaha Agung persatuan Kazuto Sasaki dalam pertemuan di Tokyo, Jepun pagi tadi.
“Dalam pertemuan tersebut, Jameca turut menyatakan hasrat untuk mengadakan Seminar Dasar Pandang ke Timur pada 1 Ogos kelak,” katanya menerusi satu kemas kini di laman Facebook hari ini.
Ismail Sabri berkata, Dasar Pandang ke Timur yang dimulakan 40 tahun lalu menjadikan Malaysia antara destinasi pelaburan yang strategik bagi syarikat terutamanya dari negara matahari terbit, sekali gus menjadi penyumbang kemajuan pelbagai sektor di negara ini.
“Dalam tempoh Januari hingga Mac tahun ini, jumlah perdagangan antara Malaysia dan Jepun meningkat sebanyak 13.3 peratus dengan RM41.75 bilion (AS$9.96 billion) berbanding RM36.86 (AS$9.07 bilion) dalam tempoh yang sama tahun lalu.
“Pada tempoh berkenaan, jumlah eksport Malaysia ke Jepun juga meningkat sebanyak 19.6 peratus iaitu RM22.68 bilion (AS$5.41 bilion) berbanding RM18.96 (AS$4.66 bilion) dalam tempoh yang sama pada 2021,” katanya.

Dalam perkembangan berlainan, Perdana Menteri memaklumkan beliau turut berkesempatan meluangkan masa untuk bertemu dengan syarikat-syarikat gergasi di Jepun bagi menarik minat mereka membesarkan perniagaan di Malaysia.
Ujar beliau, Malaysia komited serta amat mengalu-alukan projek berkualiti tinggi dengan elemen kelestarian seiring dengan matlamat negara mengurangkan kesan gas rumah hijau.
“Selain menyampaikan ucaptama pada Persidangan Nikkei 2022, lawatan kerja rasmi saya di Tokyo, Jepun turut dipenuhi dengan jadual padat bertemu dengan syarikat-syarikat gergasi Jepun bagi menarik minat mereka menanam modal dan membesarkan perniagaan di Malaysia.
“Pagi ini saya menghadiri sesi bersemuka dengan empat syarikat besar di Jepun, antaranya Mitshubishi Power, sebuah syarikat yang berpengalaman dalam industri penjanaan kuasa dan penyimpanan tenaga,” katanya.
Menurut Ismail Sabri, dalam pertemuan tersebut, Mitshubishi Power telah diwakili oleh Presiden dan Ketua Pegawai Eksekutifnya, Hideshi Kawamoto serta Pengurus Pemasaran dan Jualan Antarabangsa, Nobuhiro Kawai.
“Syarikat ini mereka bentuk dan membina sistem jana kuasa di seluruh dunia. Mereka juga terlibat dengan industri gas asli, stim, aero-turbine, geothermal dan PV Solar.
“Mitsubishi Power dan THB Power pada masa ini sedang bersama-sama membangunkan penyelesaian teknologi terkini bagi loji jana kuasa di Gurun, Kedah,” ujar beliau.
Tambah Ismail Sabri, syarikat Mitsubishi mempunyai lebih 18,000 orang pekerja di seluruh dunia dan berpangkalan di Yokohama, Jepun.- KOSMO! ONLINE


Penipuan transaksi online aduan tertinggi diterima KPDNHEP
Oleh MOHD AZLI ADLAN

27 Mei 2022, 2:34 pm
KUALA TERENGGANU – Aduan berhubung transaksi online merupakan isu kepenggunaan tertinggi diterima Kementerian Perdagangan Dalam Negeri dan Hal Ehwal Pengguna (KPDNHEP) dalam tempoh empat bulan pertama tahun ini.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, sebanyak 2,652 daripada keseluruhan 8,260 aduan isu kepenggunaan yang diterima kementeriannya dari Januari hingga April lalu melibatkan transaksi online.
Beliau berkata, trend penipuan melibatkan transaksi online dikesan semakin menjadi-jadi sejak pelaksanaan Perintah Kawalan Pergerakan (PKP) pada awal tahun 2020.
“Ia (transaksi online) menjadi aduan tertinggi sejak PKP dilaksanakan pada tahun 2020.
“Selain transaksi online, sebanyak 1,871 aduan berhubung harga dan 1,812 aduan perkhidmatan mengelirukan turut diterima KPDNHEP sepanjang tempoh sama,” katanya pada program Pemukiman Hala Tuju Penyelaras Kepenggunaan Parlimen (PKP)di sini malam tadi.
Seramai 46 PKP yang berperanan membantu KPDNHEP meningkatkan kefahaman ilmu kepenggunaan dalam kalangan masyarakat menerima watikah pelantikan masing-masing pada program berkenaan.

Sehubungan itu, Rosol memberitahu KPDNHEP akan berusaha melengkapkan pengguna dengan ilmu kepenggunaan digital dan mengelak risiko menjadi mangsa jenayah sindiket penipuan. – KOSMO! ONLINE


Tetapkan harga siling tambang e-hailing – CAP
Oleh SAFINA RAMLI

27 Mei 2022, 2:45 pm
GEORGE TOWN – Persatuan Pengguna Pulau Pinang (CAP) menggesa Kementerian Pengangkutan segera mengambil tindakan mengawal harga tambang perkhidmatan e-hailing dengan menetapkan harga siling yang munasabah untuk kebaikan pengguna dan pemandu.
Presiden CAP, Mohideen Abdul Kader berkata, kenaikan harga tambang satu perkhidmatan e-hailing baru-baru ini amat mengecewakan dan ia membebankan pengguna kerana sesetengah pihak tidak mempunyai pilihan selain menggunakan perkhidmatan itu.
Mohideen Abdul Kader
“Kami juga menerima aduan daripada seorang wanita warga emas yang mengatakan bahawa perjalanan yang biasanya berharga RM9, kini berharga RM22 dan ini adalah ketika di luar waktu puncak.
“Sehubungan itu CAP menggesa Kementerian Pengangkutan segera mengambil tindakan untuk mengawal harga tambang e-hailing dengan menetapkan tambang siling yang munasabah,” katanya dalam satu kenyataan hari ini.
Sebelum ini, terdapat laporan mengenai tambang perkhidmatan e-hailing meningkat sehingga 400 peratus pada waktu puncak.
Ia mencetuskan rasa tidak puas hati pengguna serta beberapa pihak lain kerana disifatkan tidak masuk akal, sekali gus menggesa campur tangan kerajaan.

Tambahnya, kenaikan tambang akibat sistem harga yang dilaksanakan pengendali perkhidmatan itu tidak masuk akal apabila ia berlaku dengan alasan pemandu kurang.
“Caj keterlaluan ini tidak menarik lebih ramai pemandu dan tidak juga membantu meringankan beban pemandu yang mungkin terperangkap dalam kesesakan lalu lintas.
“Ia hanya mengakibatkan pengguna terbeban dengan kenaikan harga yang terlalu mahal dan kami bersetuju bahawa surcaj yang dibenarkan sebanyak 200 peratus adalah terlalu banyak,” katanya. – KOSMO! ONLINE


Banyak negara ‘sembunyi’ bekalan makanan
Oleh KOSMO!

27 Mei 2022, 3:00 pm
WASHINGTON – Negara-negara dunia melaksanakan larangan eksport makanan susulan kekurangan bekalan berpunca daripada perang di Ukraine, lapor akhbar The Wall Street Journal (WSJ) kelmarin.
Larangan eksport segera dilaksanakan selepas Rusia menceroboh Ukraine pada 24 Februari lalu, bertujuan untuk meningkatkan bekalan domestik dan memperlahankan kenaikan harga tetapi trend itu memburukkan masalah kekurangan bekalan global, lapor WSJ.
Ukraine dan Rusia merupakan pengeksport utama bijirin dan minyak sayuran.
Menurut WSJ, sekatan eskport makanan dan baja dilaksanakan di 26 negara pada tahun ini. India selaku pengeluar gandum kedua terbesar, melarang eksport gandum pada 13 Mei lalu ketika harga domestik melambung, manakala Indonesia yang mengeluarkan 60 peratus minyak sawit dunia bertindak menyekat eksport komoditi itu lewat April lepas sebelum menarik balik sekatan pada bulan ini.
Ghana melarang eksport beras dan kacang soya, Argentina mengharamkan eksport daging lembu dan Mesir menyekat eksport makanan, kata WSJ.
“Ini adalah salah satu cara klasik untuk penyelesaian jangka pendek. Bagaimanapun, akhirnya anda akan berdepan masalah kekurangan bekalan seperti sebelum ini,” kata Simon Evenett yang merupakan profesor bidang perdagangan antarabangsa dan pembangunan ekonomi Universiti St. Gallen di Switzerland.

Dalam pada itu, harga makanan meningkat hampir 30 peratus sejak setahun lalu, demikian menurut Pertubuhan Makanan dan Pertanian Bangsa-Bangsa Bersatu dengan trend itu menjadi semakin ketara susulan pencerobohan Ukraine.
Presiden Joe Biden turut menyuarakan kebimbangan mengenai kekurangan makanan pada 24 Mac lalu.
“Kami memang ada berbincang tentang kekurangan bekalan. Masalah ini menjadi nyata,” kata Biden. – Agensi


Penjual pakaian mengaku tidak bersalah tipu RM900,000
Oleh ASLIZA MUSA

27 Mei 2022, 3:12 pm
IPOH – Seorang peniaga pakaian mengaku tidak bersalah di Mahkamah Majistret di sini hari ini atas pertuduhan menipu berkaitan pembayaran semula wang berjumlah RM900,000 bagi kerja-kerja menanam cerucuk (piling) dua tahun lalu.
Tertuduh, Ooi Yee Ling, 46, membuat pengakuan itu selepas pertuduhan ke atasnya dibacakan di hadapan Majistret Noor Azreen Liana Mohd. Darus.
Dia didakwa memperdayakan Wong Kam Poh, 71, bahawa tertuduh akan menyerahkan semula wang pembayaran kerja-kerja piling bernilai RM1.5 juta kepada mangsa.
Oleh itu, tertuduh dengan curangnya telah mendorong mangsa memasukkan wang berjumlah RM900,000 ke dalam akaun bank syarikat milik tertuduh yang mana dia tidak akan berbuat demikian sekiranya tidak diperdayakan.
Tertuduh didakwa melakukan perbuatan itu di Jalan Sultan Nazrin Shah, Gunung Rapat di sini pada 10 hingga 27 Oktober 2020.
Dakwaan terhadapnya dikemukakan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dengan sebat dan boleh juga dikenakan denda jika sabit kesalahan.

Pendakwaan dikendalikan Timbalan Pendakwa Raya, Sufi Aiman Azmi, manakala tertuduh diwakili peguam Kenzaly Goik.
Mahkamah membenarkan tertuduh diikat jamin RM10,000 selain perlu menyerahkan pasportnya kepada mahkamah dan melapor diri ke balai polis berhampiran pada setiap 15 hari bulan.
Kes disebut semula pada 25 Julai depan. – KOSMO! ONLINE


Dua pembantu kesihatan direman makan suap urus jenazah
Oleh MOHD YUNUS YAKKUB

27 Mei 2022, 2:39 pm
SHAH ALAM – Dua pembantu kesihatan sebuah hospital di Selangor yang disyaki terlibat dalam komplot rasuah pengurusan jenazah direman selama lima hari bermula hari ini.
Perintah reman terhadap kedua-dua suspek lelaki berusia 40 dan 42 tahun itu dikeluarkan Majistret Nur Faizah Abdul Sani.
Kedua-duanya terlebih dahulu ditahan pukul 4.45 petang semalam ketika hadir memberikan keterangan di Pejabat Suruhanjaya Pencegahan Rasuah Malaysia (SPRM) Selangor.
Menurut sumber, berdasarkan siasatan awal mendapati mereka disyaki terlibat dalam rasuah bernilai RM15,000 bagi pengurusan jenazah selama empat tahun bermula 2018.
Katanya, mereka yang bertugas di bahagian forensik hospital berkenaan telah berkhidmat selama tujuh hingga sembilan tahun.
“Berdasarkan siasatan juga mendapati rasuah pengurusan jenazah dilakukan mereka hanya melibatkan jenazah orang Islam.

“Namun, pengurusan jenazah itu tidak melibatkan mereka yang meninggal dunia akibat Covid-19 kerana dilakukan sebelum pandemik melanda negara,” katanya ketika dihubungi Kosmo! di sini hari ini.
Jelas sumber, kedua-dua suspek juga dipercayai telah meminta dan menerima suapan sebanyak RM300 bagi setiap pengurusan jenazah daripada individu tertentu.
Ujarnya, ini sebagai balasan untuk pihak berkenaan terus mendapatkan kerja-kerja pengurusan jenazah bagi tempoh 2018 hingga tahun lalu.
“Setakat ini, urusan rasuah itu hanya melibatkan satu pihak yang menguruskannya. Jumlah bilangan jenazah yang telah diperdagangkan masih dalam siasatan,” katanya.
Sementara itu, Pengarah SPRM Selangor, Datuk Alias Salim mengesahkan penahanan tersebut dan kes disiasat mengikut Seksyen 17(a) Akta SPRM 2009.
Ini adalah kes kedua penangkapan berkaitan rasuah pengurusan jenazah dilakukan SPRM Selangor dengan kali pertama pada 6 Oktober tahun lalu melibatkan lima petugas kesihatan.
Kelima-lima mereka itu telah didakwa di beberapa mahkamah termasuk Selangor dan Kedah. -KOSMO! ONLINE


Kilang tilam musnah dalam kebakaran besar
Oleh ZAKKINA WATI AHMAD TARMIZI

28 Mei 2022, 8:39 pm
SEREMBAN – Sebuah kilang tilam di Jalan Jelebu, di sini musnah dalam kebakaran besar petang ini.
Kejadian dipercayai bermula sejak pukul 6.40 petang tadi dan setakat pukul 7.30 malam ini api masih marak dan pasukan bomba sedang melakukan kerja-kerja pemadaman.
Asap tebal kejadian kebakaran tersebut juga boleh dilihat orang ramai sejauh lebih lima kilometer.
Setakat ini masih belum ada kenyataan dikeluarkan oleh pihak bomba berkaitan kejadian tersebut. – KOSMO! ONLINE


[KEMASKINI] Kilang tilam terbakar: Penduduk beritahu banyak bunyi letupan
Oleh ZAKKINA WATI AHMAD TARMIZI

28 Mei 2022, 9:15 pm
SEREMBAN – Beberapa orang penduduk di Kampung Batu 4, Jalan Jelebu dekat sini sempat melarikan diri susulan sebuah kilang tilam yang terbakar yang terletak berdekatan rumah mereka petang tadi.
Penduduk, Rusilawati Mohd. Deli, 52 berkata, ketika kejadian dia berada di Mantin dan dimaklumkan oleh suaminya berkenaan ada kebakaran kilang yang terletak di sebelah rumah.
“Apabila sampai di rumah saya dapati asap tinggi dan bau sangat kuat. Terdapat juga kedengaran letupan, bimbang berlaku perkara lebih buruk saya dan suami minta anak dan ahli keluarga lain keluar dan menyelamatkan diri,” katanya ketika ditemui pemberita malam ini.
Sementara itu, seorang lagi penduduk, Maslina Ahmad, 43, berkata, sewaktu kejadian dia sedang membuang sampah dan kelihatan asap hitam di atas rumahnya kira-kira pukul 6.30 petang tadi.
“Kemudian saya mendapati ada kilang bersebelahan rumah yang terbakar. Saya berlari mendapatkan ahli keluarga dan mengambil barang penting. Saya juga mendengar bunyi meletup berkali-kali,” katanya.
Difahamkan, seramai 17 buah keluarga tinggal berdekatan dengan kilang berkenaan. Sehingga pukul 8.30 malam, api masih marak dan pihak bomba masih berusaha memadamkan kebakaran. – KOSMO! ONLINE


Di Giannantonio sambar petak hadapan GP Itali
Oleh KOSMO!

28 Mei 2022, 9:47 pm
SAN PIERO – Pelumba pasukan Gresini Racing, Fabio Di Giannantonio melakar kejutan apabila meraih petak hadapan pada sesi kelayakan Grand Prix (GP) Itali di Litar Mugello sebentar tadi.
Lebih manis, ia merupakan petak hadapan pertama yang diraih pelumba Itali itu dalam kelas MotoGP selepas berjaya melakukan catatan masa terpantas 1:46.156 saat (s).
Meskipun diberi tentangan sengit oleh pelumba-pelumba lain sepanjang sesi kelayakan itu, namun Di Giannantonio memastikan petak hadapan menjadi miliknya apabila mencatat masa terpantas pada penghujung saingan.
Dia nyata gembira dengan keputusan tersebut, lebih-lebih dapat melakukannya di laman sendiri meskipun berdepan situasi agak sukar gara-gara cuaca tidak menentu pada sesi kelayakan itu.
“Perlumbaan di laman sendiri dan hari cukup sempurna buat saya. Saya dapat rasakan satu perasaan yang cukup hebat kerana ini adalah petak hadapan pertama saya dalam MotoGP bersama jentera Ducati.
“Keadaan hari ini agak rumit kerana perubahan cuaca tetapi saya tetap komited serta fokus untuk lakukan catatan masa terpantas. Saya sangat gembira dan puas dengan keputusan ini,” katanya sejurus tamat saingan.

Mengiringi Di Giannantonio di barisan hadapan pada perlumbaan sebenar esok adalah dua pelumba pasukan Mooney VR46 Racing, Marco Bezzecchi dan Luca Marini.- KOSMO! ONLINE


Banduan terakhir lolos Penjara Jelebu dicekup
Oleh ISKANDAR SHAH MOHAMED

28 Mei 2022, 8:47 pm
KUALA SELANGOR – Persembunyian seorang banduan yang meloloskan diri dari Penjara Jelebu, Negeri Sembilan sejak 10 April lalu berakhir selepas diberkas polis di daerah ini, kelmarin.
Banduan dikenali Muhammad Syafiq Rohmat, 32, itu ditahan di sebuah bengkel kereta dan motosikal di sekitar Bukit Rotan, kira-kira pukul 5.30 pagi.
Ketua Polis Daerah Kuala Selangor, Superintendan Ramli Kasa berkata, penahanan lelaki itu dilakukan Bahagian Siasatan Jenayah Narkotik (BSJN) selepas menerima maklumat awam.
Katanya, serbuan itu turut menahan dua lagi lelaki berusia 23 tahun dan sejumlah dadah di bengkel tersebut.
“Pemeriksaan lanjut kemudian  mendapati seorang daripada tiga individu itu merupakan banduan yang melarikan diri dari Penjara Jelebu bulan lalu.
“Kita turut merampas lapan paket plastik lutsinar disyaki berisi heroin dan dua paket syabu yang semuanya dianggarkan bernilai RM17,400,” katanya ketika dihubungi hari ini.

Media sebelum ini melaporkan tujuh banduan yang menjalani tahanan reman di Penjara Jelebu melarikan diri pada 10 April lalu.
Namun, enam daripada tujuh banduan itu berjaya ditahan di lokasi dan tarikh berbeza di sekitar Negeri Sembilan.
Jelas Ramli, semakan mendapati banduan itu terlibat dengan penagihan dadah sejak 13 tahun lalu.
“Lelaki itu turut memiliki rekod jenayah lampau berkaitan dadah mengikut  Seksyen 39B dan Seksyen 12(2) Akta Dadah Berbahaya 1952 selain mempunyai rekod dikehendaki iaitu mengikut Seksyen 223/224 Kanun Keseksaan,” katanya.
Tambah beliau, banduan itu sudah diserahkan kepada Ibu Pejabat Polis Daerah (IPD) Jelebu untuk tindakan lanjut. – KOSMO! ONLINE


[KEMASKINI] Kilang tilam terbakar: Sama ada terdapat mangsa belum diketahui
Oleh ZAKKINA WATI AHMAD TARMIZI

28 Mei 2022, 8:57 pm
SEREMBAN – Sebuah kilang tilam terletak di Jalan Jelebu di sini musnah dalam dalam kejadian kebakaran besar petang tadi.
Ketua Balai Bomba Seremban, Mohammad Idris berkata, pihaknya mendapat panggilan kejadian pada pukul 6.45 petang dan tiba di lokasi lapan minit kemudian.
“Setibanya di lokasi kami mendapati kebakaran melibatkan sebuah kilang tilam telah terbakar 80 peratus.
“Sehingga kini, kerja pemadaman sedang dijalankan kerana api masih lagi marak. Sama ada terdapat mangsa dalam kejadian kebakaran ini masih belum diketahui,” katanya kepada pemberita hari ini.
Kata beliau, pihaknya turut mendapat bantuan dari Balai Bomba Senawang, Balai Bomba Ampangan dan Balai Bomba Nilai bagi memadamkan kebakaran.
Sementara itu, tinjauan di lokasi mendapati api masih lagi marak dan pihak bomba masih bertungkus lumus memadamkan kebakaran.

Kejadian turut menyebabkan jalan dari arah Seremban menuju ke Pantai ditutup buat sementara waktu. – KOSMO! ONLINE


Anggota EMRS cedera ketika padam kebakaran kilang tilam
Oleh ZAKKINA WATI AHMAD TARMIZI

28 Mei 2022, 9:34 pm
SEREMBAN – Seorang anggota Jentera Perkhidmatan Perubatan Kecemasan (EMRS) Jabatan Bomba dan Penyelamat Malaysia (JBPM) cedera di bahagian muka dan tangan ketika memadamkan kebakaran sebuah kilang tilam di Jalan Jelebu disini malam ini.
Penolong Pengarah Operasi, JBPM negeri, Zamhuri Zainnordin memaklumkan, anggota tersebut bagaimanapun telah dihantar ke Hospital Tuanku Ja’afar di sini untuk rawatan lanjut.
“Anggota EMRS berkenaan dipercayai cedera di muka dan tangan ketika menjalankan operasi pemadaman,” katanya kepada pemberita di sini hari ini.
Menurut Zamhuri, kerja-kerja pemadaman kebakaran tersebut masih dilakukan oleh pihak bomba. – KOSMO! ONLINE


Polis kesan pemilik akaun TikTok, rakam anggota bertugas
Oleh NOR AZIAH MAT NOH

28 Mei 2022, 9:04 pm
PETALING JAYA – Polis sedang mengesan seorang pemilik akaun TikTok dan individu yang menularkan rakaman video anggotanya bertugas melakukan pemeriksaan ke atas sebuah kenderaan e-hailing di Jalan Mayang Mas, pada petang kelmarin.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya terkesan satu hantaran tular di media sosial yang dimuat naik seorang pemilik akaun dengan dakwaan negatif terhadap anggota polis.
“Susulan itu, satu laporan polis telah dibuat bagi mengelakkan sebarang persepsi negatif dan fitnah orang ramai terhadap polis yang menjalankan tugas.
“Anggota polis itu tidak menyedari tindakannya menjalankan tugas memeriksa sebuah kereta e-hailing jenis Proton Saga telah dirakam wanita warga asing terbabit,” katanya dalam kenyataan di sini hari ini.
Jelas Fakhrudin, susulan selesai menjalankan pemeriksaan, kereta tersebut dilepaskan kerana tidak mempunyai sebarang kesalahan sama ada lalu lintas, jenayah atau dadah.
“Kita sedang mengesan pemilik akaun media sosial tersebut dan individu yang terlibat dalam penularan rakaman video terbabit yang boleh menjejaskan imej polis.

“Kes disiasat di bawah Seksyen 233 Akta Komunikasi dan Multimedia untuk tindakan selanjutnya,” ujarnya. – KOSMO! ONLINE


Aplikasi AI bantu kesan penyakit melalui najis
Oleh KOSMO!

28 Mei 2022, 9:00 pm
WASHINGTON – Saintis-saintis mencipta aplikasi berteknologi kepintaran buatan (AI) yang berupaya mengesan tahap kesihatan usus secara tepat dengan menganalisis najis manusia, lapor akhbar Daily Star semalam.
Aplikasi Dieta Mobile meminta pengguna memuat naik gambar najis mereka menggunakan telefon bimbit untuk dianalisis menggunakan Carta Najis Bristol iaitu alat yang membantu doktor mendiagnosis kesihatan usus dan masalah kesihatan lain.
Menurut Carta Najis Bristol, najis manusia yang sihat adalah berbentuk seperti sosej dengan mempunyai rekahan pada permukaannya.
Pencipta aplikasi baharu itu baru sahaja menyelesaikan percubaan klinikal pertama mereka dengan hasil yang telus. Perisian AI dilihat lebih baik dalam mengkategorikan najis berbanding manusia.
“Penyakit saluran gastrousus adalah sangat biasa. Penyakit itu, Irritable Bowel Syndrome (IBS) menjejaskan sehingga satu bilion penduduk di seluruh dunia.
“Kadang-kadang pesakit tidak tahu mereka mempunyai masalah sehinggalah mereka menyedari apa yang normal dan tidak normal,” kata penyelidik utama kajian itu, Dr. Mark Pimentel kepada laman berita Motherboard.

Aplikasi Dieta sedang dipromosikan kepada doktor-doktor dengan ciri GPS turut dipasang untuk membantu mereka menjejaki rutin pesakit ke tandas. – Agensi


Ringgit dijangka stabil dalam masa terdekat
Oleh AMREE AHMAD

28 Mei 2022, 9:10 pm
PUTRAJAYA – Penyusutan nilai ringgit ketika ini adalah bersifat sementara ekoran beberapa faktor luaran sebelum mata wang tempatan itu dijangka kembali stabil dalam masa terdekat.
Menteri Kewangan, Tengku Datuk Seri Zafrul Tengku Abdul Aziz berkata, beliau yakin pertumbuhan ekonomi negara yang teguh akan membantu kepada kestabilan ringgit.
“Asas ekonomi kukuh dan pengurusan ringgit yang berhemah mampu menyumbang kepada nilai ringgit berbanding dolar Amerika Syarikat (AS),” kata beliau menerusi kenyataan hari ini.
Menjelaskan lebih lanjut, Tengku Zafrul memaklumkan kemerosotan ringgit kali ini disebabkan tiga faktor utama termasuk unjuran situasi dasar monetari dunia dan kecairan tunai global.
Senario ketat itu ujarnya, mengakibatkan komuniti pelabur sejagat memperuntukkan semula pelaburan aset yang menjana hasil lebih tinggi di AS dan mencetuskan kejatuhan nilai wang.
“Faktor kedua pula ekoran prospek pertumbuhan China dijangka lemah tahun ini akibat isu penularan Covid-19 di bandar-bandar besarnya yang melemahkan mata wang yuan,” katanya.

Sementara faktor ketiga pula adalah susulan ketegangan geopolitik dunia yang memberi tekanan kepada ekonomi banyak negara dengan dicerminkan menerusi indeks ketakutan atau nilai VIX.
Keadaan itu kata beliau, mengakibatkan pelabur beralih kepada aset selamat seperti emas yang mengakibatkan tekanan menurun terhadap kadar pelbagai mata wang antarabangsa.
Bagaimanapun tambahnya, ringgit dijangka stabil dan mengukuh kerana diuruskan secara aktif oleh Bank Negara (BNM) yang memastikan ia terkawal dan tidak keterlaluan.
“Langkah tersebut agar sektor ekonomi akan dapat membuat perancangan pelaburan dan perbelanjaan dengan berdasarkan kepada keadaan nilai ringgit yang lebih stabil,” katanya.
Tengku Zafrul turut memberi jaminan bahawa asas ekonomi Malaysia adalah kukuh seperti prospek pertumbuhan yang kekal teguh dengan KDNK suku pertama 2022 ialah 5.0 peratus.
Ini ujarnya juga, dicerminkan menerusi analisis terkini IMF yang mengunjurkan perkembangan KDNK Malaysia pada sepanjang tahun ini ialah 5.75 peratus dipacu permintaan kukuh.
Kementerian Kewangan dan BNM tegasnya, akan terus memantau rapi pelbagai risiko serta memastikan kestabilan ekonomi dan kesejahteraan Keluarga Malaysia terpelihara. – KOSMO! ONLINE


SAR ditamatkan, mayat tiga remaja Thailand lemas ditemui
Oleh ROHANA MOHD. NAWI

28 Mei 2022, 9:38 pm
KUALA KRAI – Operasi mencari dan menyelamat (SAR) tiga remaja bersaudara warga Thailand yang lemas di Sungai Pasir Kelang di sini semalam dihentikan petang tadi selepas mayat ketiga-tiga mereka sudah ditemui.
Ketua Polis Daerah Kuala Krai, Superintendan Suzaimi Mohammad berkata, mayat dua beradik, Nik Nabila Tuan Tengah, 15, dan, Nik Adib Tuan Tengah, 12, ditemui kira-kira pukul 5.30 petang dan 9 malam semalam oleh penduduk kampung sebelum dihantar ke Hospital Machang untuk dibedah siasat.
Menurutnya, mayat sepupu mereka, Ku Nabila Ku Zaid, 15, pula dijumpai kira-kira pukul 6.15 petang tadi selepas 11 jam hilang di Kampung Pasir Era di sini.
“Mayat ketiga ditemui sejauh satu kilometer dari lokasi tiga remaja itu lemas semasa mereka mandi selepas memancing di sungai berkenaan.
“Siasatan mendapati, ketiga-tiga remaja itu mandi di sungai yang terletak di belakang rumah mereka iaitu 500 meter dari Pengkalan Feri Kelang Lama,” katanya dalam satu kenyataan hari ini.
Menurut Suzaimi, ketiga-tiga mangsa dipercayai tiba-tiba dibawa arus deras sebelum mereka lemas dan gagal ditemui.

Katanya, sehubungan itu, SAR telah ditamatkan kira-kira pukul 7 malam tadi. – KOSMO! ONLINE


Remaja lelaki lemas mandi sungai
Oleh ISKANDAR SHAH MOHAMED

28 Mei 2022, 7:02 pm
KLANG – Keseronokan tiga remaja lelaki mandi di Sungai Kembung, Pulau Indah di sini, bertukar tragedi apabila seorang daripada mereka ditemui lemas hari ini.
Mayat mangsa berusia 14 tahun yang dipercayai tidak pandai berenang itu ditemukan di sekitar sungai tersebut, kira-kira pukul 4 petang tadi.
Pengarah Bomba Selangor, Norazam Khamis berkata, pihaknya bergegas ke lokasi kejadian selepas menerima panggilan kecemasan pukul 1.26 petang.
Katanya, siasatan mendapati mangsa mandi di tebing sungai itu bersama dua rakannya berusia 10 dan 15 tahun.
“Mereka kemudian dipercayai hanyut dibawa arus berdekatan Jeti Nelayan Sungai Kembung dengan kedalaman air kira-kira tiga meter.
“Dua daripada remaja itu masing-masing diselamatkan orang awam dan berjaya berenang ke tebing manakala mangsa mangsa lemas di lokasi tersebut,” katanya dalam kenyataan hari ini.

Jelas Norazam, gerakan operasi mencari mangsa dijalankan sepasukan 16 anggota termasuk pegawai dari Balai Bomba dan Penyelamat (BBP) Pelabuhan Klang.
“Operasi yang turut disertai Pasukan Penyelamatan Di Air (PPDA) Selangor itu berjaya menemui mangsa pukul 4 petang.
“Mangsa kemudian disahkan meninggal dunia oleh pasukan perubatan. Mayat mangsa diserahkan kepada polis untuk tindakan lanjut,” ujarnya. -KOSMO! ONLINE


Polis mengaku silap tunggu bantuan dalam amukan di Texas
Oleh KOSMO!

28 Mei 2022, 7:30 pm
UVALDE, TEXAS – Susulan kejadian tembakan di Texas, Amerika Syarikat (AS) yang mengorbankan 21 orang pada Selasa lalu, pihak polis mengaku melakukan kesilapan kerana menunggu bantuan tiba selama hampir sejam sebelum bertindak terhadap penyerang, lapor laman berita Wion News.
Seorang pegawai penguatkuasa undang-undang membuat kenyataan berhubung perkara tersebut. Dalam kejadian menyayat hati itu, seorang remaja lelaki bersenjatakan raifal telah membunuh 19 kanak-kanak dan dua guru.
“Polis membuat keputusan salah untuk menunggu dan tidak segera memasuki bilik darjah berkenaan di mana penembak berusia 18 tahun melakukan serangan,” kata pegawai tersebut.
Sejak kejadian itu, anggota penguatkuasa undang-undang tertekan kerana orang ramai mempersoalkan cara pihak berkuasa menangani insiden berkenaan.
Dalam kejadian pada Selasa lalu, selepas penyerang, Salvador Ramos masuk ke dalam bilik darjah dengan membawa raifal separa automatik AR-15, mangsa yang terselamat terus menghubungi nombor kecemasan.
Bagaimanapun, anggota-anggota polis yang berada di di luar bilik darjah itu terus menunggu bantuan untuk tiba, demikian menurut Pengarah Jabatan Keselamatan Awam Texas, Kolonel Steven McCraw.

“Ia adalah keputusan salah yang dibuat oleh komander polis untuk menunggu pasukan taktikal khas dan tidak memasuki bilik darjah,” kata beliau.
Bermula dari pukul 12.03 tengah hari (waktu tempatan), seseorang yang tidak dinamakan berulang kali menelefon talian kecemasan 911 untuk memberitahu polis dengan berbisik bahawa ramai kanak-kanak telah mati tetapi lapan hingga sembilan pelajar masih hidup.
Pada pukul 12.47 tengah hari pula, seorang pelajar menelefon pengendali dan memintanya untuk menghantar polis ke lokasi kejadian.
Sehingga pukul 12.50 tengah hari, polis masih belum memasuki bilik darjah tersebut, jelas McCraw.
“Saya marah mengenai kelewatan tindak balas polis,” kata Gabenor Texas, Greg Abbott kelmarin. – Agensi


Operator ladang maut nahas tiga buah kenderaan
Oleh NOR AINNA HAMZAH

28 Mei 2022, 8:27 pm
JEMPOL – Seorang operator ladang maut selepas motosikal yang ditungganginya terbabit nahas di Kilometer 7, Jalan Bahau-Juasseh, di sini, pukul 9.10 pagi tadi.
Ketua Polis Daerah Jempol Superintendan Hoo Chang Hook berkata, dalam kejadian tersebut, Mohd Zainuddin Miskam, 24, beralamat di Felda Palong Timur 3, Batu Anam, Segamat, Johor, disahkan maut oleh pasukan paramedik yang tiba di lokasi kejadian susulan mengalami kecederaan parah di kepala.
Menurutnya, kemalangan berkenaan membabitkan tiga buah kenderaan iaitu motosikal jenis Yamaha 135LC yang ditunggangi mangsa, kereta jenis Honda City yang dipandu seorang lelaki berusia 55 tahun dan lori ais jenis Isuzu yang dipandu oleh lelaki berusia 33 tahun.
“Berdasarkan siasatan awal mendapati, semasa penunggang motosikal yang menunggang seorang diri dari arah Palong Timur menghala ke Kuala Pilah tiba di tempat kejadian telah merempuh bahagian belakang kanan kereta jenis Honda City yang ingin masuk ke simpang kiri jalan dilaluan yang sama.
“Akibat perlanggaran itu, mangsa telah tercampak masuk ke laluan bertentangan dan pada masa yang sama datang lori dari arah bertentangan tidak sempat mengelak dan telah melanggar mangsa,” katanya dalam satu kenyataan hari ini. – KOSMO! ONLINE


Hujan lebat di lima negeri malam ini
Oleh NOR AZIAH MAT NOH

28 Mei 2022, 7:05 pm
PETALING JAYA – Jabatan Meteorologi Malaysia (MetMalaysia) melaporkan hujan lebat serta ribut petir dijangka berlaku di lima negeri menjelang malam ini.
MetMalaysia dalam laporan cuacanya hari ini berkata, cuaca buruk itu dijangka berlaku di persisiran pantai negeri Terengganu, Pahang dan di bahagian timur negeri Johor.
Sementara itu, hujan lebat dan ribut petir turut melanda negeri Sarawak dan Sabah yang melibatkan kawasan Pedalaman serta Tawau.
“Amaran angin kencang serta laut bergelora kategori pertama dan juga kedua dikeluarkan melibatkan kawasan perairan Phuket dan juga Selat Melaka Utara.
“Dalam tempoh ini, angin bertiup dengan agak kencang sehingga 60 kilometer sejam serta ketinggian ombak juga boleh mencapai 4.5 meter,” katanya di sini hari ini.
Jelasnya, keadaan terbabit adalah berbahaya untuk bot-bot kecil serta sukan dan rekreasi laut.

Mengulas lanjut, amaran itu berkuat kuasa sehingga 2 Jun ini dan orang ramai dinasihatkan untuk lebih berhati-hati serta mengelak kawasan pantai dan laut dalam tempoh ini. – KOSMO! ONLINE


Lelaki pecah rekod dunia miliki 848 tatu bentuk segi empat
Oleh KOSMO!

28 Mei 2022, 8:30 pm
WASHINGTON – Seorang lelaki Amerika Syarikat (AS) mendapat pengiktirafan Guinness World Records kerana mempunyai tatu berbentuk segi empat sama paling banyak di dunia, lapor akhbar Mirror UK semalam.
Matt Gone mempunyai 848 tatu berbentuk petak hitam pada seluruh badannya. Dua doktor terpaksa membantunya mengira jumlah tatu berkenaan dalam percubaan untuk memecahkan rekod dunia.
Lelaki itu berkata, proses tersebut adalah menyakitkan terutamanya apabila hidung dan jari kakinya dicat. Dia malah bersin mengeluarkan dakwat hitam.
“Bahagian paling menyakitkan untuk membuat tatu adalah hidung. Saya bersin mengeluarkan dakwat hitam selama kira-kira 20 minit selepas itu. Ia perkara paling menyakitkan pernah saya lalui,” katanya.
Gone mendapatkan tatu pertamanya pada tahun 1985 dan sejak itu dia telah membuat tatu pada lidah dan bola matanya.
“Kelopak mata sangat menyakitkan walaupun diberi ubat bius. Saya mempunyai bahagian dalam kelopak mata bertatu,” jelasnya.

Gone juga berkata bahawa dia adalah orang keenam di dunia yang pernah mendapatkan tatu pada bola mata. Warna bola matanya bertukar dari biru kepada hijau dan kini dia menambah warna magenta dan emas. – Agensi


Lelaki acu senjata api ke arah wartawan ketika siaran langsung
Oleh KOSMO!

28 Mei 2022, 7:00 pm
CHICAGO, ILLINOIS – Sebuah video tular memaparkan seorang lelaki mengacukan pistol ke arah wartawan yang sedang melaporkan berita mengenai keganasan senjata api menerusi siaran langsung, lapor akhbar Daily Star semalam.
Ketika kejadian, wartawan Fox News, Joanie Lum ketika sedang menjalani penggambaran segmen Good Day Chicago di tepi jalan raya sekitar pukul 7 pagi (waktu tempatan) pada 25 Mei lalu.
Video segmen itu memaparkan Lum sedang membaca daripada notanya sambil bercakap mengenai isu kebimbangan yang semakin meningkat di bandar raya  itu berkaitan senjata api.
Seorang lelaki berjaket hitam tiba-tiba berjalan ke arah kamera dan mengeluarkan sesuatu yang kelihatan seperti senjata api di belakang Lum sebelum beredar.
Polis Chicago meminta orang ramai untuk mendapat maklumat bagi membantu mengenal pasti lelaki terbabit.
Suspek digambarkan dalam lingkungan usia 18 hingga 25 tahun, berbadan kurus, tinggi kira-kira 167.6 hingga 176.7 sentimeter dan berat antara  57 hingga 63 kilogram.

Dia sebelum kejadian dilihat membeli minuman di sebuah kedai Starbucks.
Kejadian itu berlaku selepas insiden amukan senjata api di  Sekolah Rendah Robb, Texas yang mengorbankan 21 orang. – Agensi


Tim audit halal Jakim akan ke Australia
Oleh WAT KAMAL ABAS

28 Mei 2022, 8:11 pm
TAIPING – Jabatan Kemajuan Islam Malaysia (Jakim) mengesahkan hasil audit mengejut Supreme Islamic Council of Halal Meat in Australia Inc (SICHMA) mendapati loji sembelihan Thomas Food Industries (TFI) di Australia telah melanggar protokol halal dalam proses penyembelihannya.
Menteri di Jabatan Perdana Menteri (Hal Ehwal Agama), Datuk Idris Ahmad, berkata SICHMA selaku badan pensijilan halal yang bertanggungjawab dalam penyeliaan halal ke atas loji sembelihan telah menjalankan audit mengejut ke atas TFI pada 23 Mei lalu.
“Terdahulu, kita pada 13 Mei lalu telah pun membatalkan dan menghentikan loji penyembelihan terbabit sebelum perkara itu disahkan oleh SICHMA.
“Sebaik sahaja pekara itu disahkan hari ini, semua produk keluaran dari loji itu tidak lagi diterima atau dibawa masuk ke dalam pasaran Malaysia,” katanya ketika ditemui selepas Program Hari Raya Asnaf QSR-SPE di Restoran KFC Simpang di sini hari ini.
Menurutnya, berhubung dengan produk dari loji yang masih berada di pasaran, segalanya diserahkan kepada Jabatan Perkhidmatan Veterinar (JPV) untuk tindakan lanjut.
“Jakim juga akan turut menghantar pasukan melakukan pengesahan audit halal di SICHMA dan loji-loji penyembelihan yang berkaitan dalam membekalkan bekalan daging ke pasaran Malaysia dalam masa yang terdekat ini,” katanya. – KOSMO! ONLINE


Finland,Sweden perlu penuhi tuntutan Turki sebelum diterima masuk NATO
Oleh KOSMO!

28 Mei 2022, 8:00 pm
BRUSSELS – Setiausaha Agung Pertubuhan Perikatan Atlantik Utara (NATO), Jens Stoltenberg memaklumkan bahawa Finland dan Sweden perlu memenuhi tuntutan negara anggota, Turki sebelum keahlian mereka diluluskan, lapor laman berita RT semalam.
Stoltenberg berkata, tuntutan itu perlu dipenuhi sebelum sidang kemuncak NATO yang dijangka berlangsung pada 28 hingga 30 Jun ini.
Pemimpin NATO itu menerima pendirian Ankara yang menentang kemasukan dua negara berkenaan dan menggesa agar isu tersebut diselesaikan segera.
Turki menentang penyertaan Finland dan Sweden dengan alasan kedua-dua negara itu menyokong sokongan Parti Pekerja Kurdistan (PKK) dan Gerakan  Gulen (FETO) yang dianggap  organisasi pengganas oleh Ankara.
Turki menuntut kedua-dua negara itu menggunakan terma pengganas terhadap PKK dan FETO serta mengekstradisi individu yang dikaitkan dengan organisasi tersebut.
“Tiada negara yang mengalami serangan pengganas sebanyak Turki.

“Mereka adalah sekutu penting dan apabila sekutu mempunyai kebimbangan, ia harus dibincangkan dan masalah itu diselesaikan,” tegas Stoltenberg.
Beliau menyatakan, pendirian setiap negara anggota adalah keutamaan NATO.
Stoltenberg turut mengingatkan kes di mana status keahlian calon, Republik Macedonia Utara tertangguh selama lebih 10 tahun kerana undian Greece yang memetik kebimbangan serupa dengan Turki sebelum isu itu akhirnya diselesaikan.
“Sweden dan Finland boleh mengambil bahagian sebagai negara tetamu dalam Sidang Kemuncak NATO yang akan diadakan di Madrid.
“Namun begitu, jika kedua-duanya tidak bertindak balas terhadap tuntutan Turki sebelum 28 Jun ini, sukar untuk memenuhi hasrat mereka untuk menyertai NATO,” kata Stoltenberg.
Stoltenberg juga menekankan bahawa beliau mahu permohonan ini menjadi proses yang pantas dan lancar.
Finland dan Sweden memutuskan untuk memecahkan sejarah berkecuali mereka pada 15 Mei lalu apabila memetik operasi ketenteraan Rusia di Ukraine sebagai faktor utama menyertai NATO. – Agensi


Kakitangan MBSA maut sewaktu selam skuba di Pulau Tenggol
Oleh NIK NUR IZZATUL HAZWANI NIK ADNAN

28 Mei 2022, 8:34 pm
DUNGUN – Keterujaan seorang kakitangan Majlis Perbandaran Shah Alam (MBSA), Selangor, bersama dua rakannya melakukan aktiviti selam skuba bertukar tragedi apabila dia maut akibat lemas ketika menyelam di perairan Pulau Tenggol dekat sini hari ini.
Mangsa, Puspasari Aminuddin, 37, ditemukan terapung di permukaan laut oleh pemandu bot yang membawa rombongan tersebut pada pukul 9.40 pagi.
Ketua Polis Daerah Dungun, Superintendan Baharudin Abdullah berkata, sebelum kejadian, wanita itu bersama dua rakannya yang tiba di pulau peranginan itu semalam menaiki bot berkenaan untuk melakukan aktiviti selaman skuba di perairan Tokong Timor pada pukul 9.25 pagi.
“Mangsa yang telah turun menyelam tiba-tiba didapati terapung di permukaan laut pada kira-kira 15 minit kemudian.
“Tubuh mangsa kemudiannya dibawa naik ke bot sebelum pemeriksaan oleh pemandu bot berusia 38 tahun mendapati mangsa sudah tidak bernyawa,” katanya ketika dihubungi Kosmo! di sini hari ini.
Baharudin berkata, insiden melibatkan Puspasari kemudiannya dimaklumkan kepada pihak berkuasa sebelum mayat wanita itu dibawa ke daratan menerusi Jeti Akim, Seberang Pintasan di sini.

Tambah beliau, mayat mangsa kemudiannya dibawa ke Unit Forensik Hospital Dungun di sini untuk tindakan lanjut. – KOSMO! ONLINE


Cacar monyet: Malaysia tidak akan tutup pintu sempadan
Oleh DIYANATUL ATIQAH ZAKARYA

28 Mei 2022, 8:19 pm
MELAKA – Malaysia tidak akan menutup pintu masuk sempadan meskipun kes cacar monyet dunia dilaporkan meningkat dan merebak di lebih 20 buah negara.
Timbalan Menteri Kesihatan, Datuk Dr. Noor Azmi Ghazali berkata, pengawasan di semua pintu masuk antarabangsa telah dikuatkuasakan sepenuhnya bagi mencegah kemasukan virus itu ke dalam negara.
Katanya, justeru itu Kementerian Kesihatan (KKM) melihat tiada keperluan untuk pintu sempadan negara ditutup, sebaliknya langkah persediaan kes dilakukan termasuk ujian pemeriksaan virus di Makmal Kesihatan Awam Kebangsaan (MKAK).
“Pintu sempadan tidak akan ditutup, sebaliknya kita buat saringan yang ketat, kalau ada simptom pesakit akan diasingkan.
“Makmal MKAK juga telah bersedia dan ada kemampuan untuk menjalankan pemeriksaan virus cacar monyet ini, begitu juga pemerkasaan di peringkat hospital” katanya pada sidang akhbar Persidangan Kajian Kematian Perioperatif (POMR) Kebangsaan Kali Ke-7 di sebuah hotel di Ayer Keroh, di sini hari ini.
Mengulas lanjut beliau berkata, setakat ini negara tidak merekodkan atau menerima sebarang laporan membabitkan cacar monyet.

“Penyakit ini menyerang benua Afrika dan negara-negara yang bukan endemik seperti di Kanada dan di Eropah.
“Setakat ini kita masih bebas daripada virus ini dan pintu sempadan perlu terus dibuka untuk mengukuhkan kembali sektor ekonomi serta pelancongan negara,” katanya.
Dalam perkembangan lain, beliau memberitahu kini sektor perubatan negara berdepan dengan kekurangan pakar dalam bidang psikatrik dan geriatrik.
“Negara kita menua, kita tak cukup pakar geriatrik atau pakar sakit orang tua di mana golongan ini menghidap penyakit tertentu pada usia mereka.
“Begitu juga psikatrik, kes penyakit tekanan mental semakin meningkat sejak pandemik dua tahun lalu (kes), jadi kita perlukan lebih pakar lagi,” katanya. – KOSMO! ONLINE


‘Kalau saya jadi cicak, awak sayang saya tak’
Oleh KOSMO!

28 Mei 2022, 5:16 pm
PETALING JAYA – Gara-gara sudah lama hidup membujang, seorang lelaki yang dikenali sebagai Kasyeh berseloroh di media sosial kerana dia berasa sunyi hidup tanpa teman istimewa.
“Bosanlah single tapi kalau ada pasangan, hari-hari kena jawab soalan ‘tadi makan nasi lauk apa’,” ciap seorang lelaki di Twitter dengan nada bergurau.
Pengguna tersebut pada awalnya hanya sekadar bergurau namun ciapannya telah menjadi perhatian netizen di media sosial.
Sementara itu, rata-rata pengguna turut terhibur dengan luahan lelaki berkenaan sehingga meninggalkan pelbagai reaksi di ruangan komen.
“Itu tak apa lagi. Ini kalau dapat soalan “kalau saya jadi cicak, awak sayang saya lagi tak?” komen Adwin.
“Kalau dah kahwin hari-hari kena menjawab soalan macam ini,” luah pengguna lain.

“Orang kalau sudah sayang, kau tanya soalan apa pun dia tetap akan jawab,” kata seorang lagi pengguna. – KOSMO! ONLINE


Dakwaan dadah terhadap anak Shah Rukh Khan digugurkan
Oleh KOSMO!

28 Mei 2022, 6:00 pm
NEW DELHI – Agensi antidadah India menggugurkan pertuduhan terhadap anak lelaki aktor terkenal Bollywood, Shah Rukh Khan berhubung kes dadah, lapor akhbar Saudi Gazette semalam.
Aryan Khan, 24, ditahan pada Oktober tahun lalu kerana didakwa menggunakan dadah semasa menghadiri sebuah parti.
Biro Kawalan Narkotik (NCB) mendakwanya di bawah undang-undang berkaitan pemilikan, penggunaan dan penjualan bahan terlarang.
Bagaimanapun, NCB semalam menggugurkan pertuduhan kes dengan menyatakan, tiada dadah ditemui pada Aryan.
Kertas pertuduhan yang difailkan di mahkamah oleh agensi itu menamakan 14 tertuduh dalam kes berkaitan tetapi menggugurkan enam yang lain termasuk Aryan kerana kekurangan bukti.
Pegawai dan anggota NCB menyerbu sebuah kapal persiaran pada 2 Oktober tahun lalu setelah dimaklumkan bahawa terdapat dadah di dalamnya.

Aryan telah diperiksa dan disoal siasat sebelum dia menaiki kapal itu dan akhirnya ditahan oleh NCB.
Dia adalah antara beberapa orang yang ditangkap dalam kes itu dan menghabiskan masa selama hampir tiga minggu di dalam penjara sebelum dibebaskan dengan ikat jamin.
Kes itu mendominasi tajuk utama dan perbualan di media sosial India kerana NCB mendakwa Aryan Khan adalah penagih dadah dan juga membekalkan dadah yang diseludup. – Agensi


MEDEC tawar koperasi sekolah sertai Coopmart
Oleh ISKANDAR SHAH MOHAMED

28 Mei 2022, 5:08 pm
KUALA SELANGOR – Kementerian Pembangunan Usahawan dan Koperasi (MEDEC) membuka tawaran kepada koperasi sekolah di seluruh negara untuk menyertai Coopmart.
Menterinya, Tan Sri Noh Omar berkata, langkah itu bertepatan dengan inisiatif kerajaan dalam mengurangkan impak kenaikan harga barang terutama golongan B40.
Katanya, banyak sekolah ketika ini sudah meluaskan perkhidmatan sedia ada dengan turut menjual barangan keperluan asas pada harga murah.
“Justeru, saya berasakan koperasi sekolah kini boleh dinaik taraf menjadi Coopmart dan kita mengalukan penyertaan itu.
“Koperasi itu bukan hanya berfungsi bagi kegunaan warga sekolah malah turut boleh dibuka kepada orang awam,” katanya selepas merasmikan kedai koperasi Sekolah Menengah Kebangsaan (SMK) Seri Desa, Tanjong Karang di sini, hari ini.
Jelas Noh yang juga Ahli Parlimen Tanjong Karang, pihaknya akan mengadakan perbincangan dengan Kementerian Pendidikan untuk menaik taraf koperasi sekolah itu.

“Perbincangan itu meliputi faktor peraturan, lokasi dan keselamatan sekiranya orang awam memasuki sekolah untuk berurusan jual beli.
“Kita amat mengalukan mana-mana sekolah yang berminat untuk bersama menyertai Coopmart,” katanya.
Tambah beliau, kerajaan menyasarkan pembukaan sebanyak 500 Coopmart di seluruh negara termasuk kawasan luar bandar tahun ini. – KOSMO! ONLINE


‘Mohon maaf kalau perlahan, saya hamil’
Oleh KOSMO!

28 Mei 2022, 5:01 pm
PETALING JAYA – Tindakan seorang wanita menampal sekeping nota di belakang badannya ketika sedang menunggang sebuah motosikal telah mendapat perhatian ramai.
Menerusi video yang dimuat naik oleh seorang pengguna TikTok @azharkamal2010, kelihatan wanita tersebut memaklumkan dirinya sedang berbadan dua dan memohon agar pengguna lain memahami keadaannya kerana menunggang motorsikal dengan perlahan.
Nota itu secara tidak langsung menarik perhatian pengguna jalan raya lain yang memuji inisiatif wanita tersebut demi menjaga keselamatan bersama.
“Bagus usaha kakak ni, sama-sama jaga keselematan setiap pengguna, tidak la orang marah dia kalau bawa perlahan dekat jalan raya,” komen seorang pengguna.
“Nota ini rasanya suami dia yang buat, risaukan isteri menunggang motosikal seorang diri, tulis nota biar orang lain faham,” ujar pengguna lain. – KOSMO! ONLINE


Digelar perempuan sundal, Sarah Hildebrand tinggalkan Malaysia
Oleh MOHD. HAIKAL ISA

28 Mei 2022, 5:18 pm
PETALING JAYA – Digelar perempuan sundal oleh segelintir netizen, pelakon Sarah Hildebrand nekad meninggalkan Malaysia dan tidak akan kembali lagi ke negara ini.
Pemilik nama lengkap Nur Sarah Marie Hildebrand Asyraf Hildebrand itu memaklumkan, Islam disalahtafsir dan tercemar kesuciannya disebabkan budaya tidak elok yang diamalkan penganutnya.
“Saya berdepan dengan komen sebegini setiap hari tetapi komen ini memang menang.
“Terjemahan: “Dah nampak macam perempuan sundal. Itu yang berlaku apabila anda berkahwin dengan warga asing.
“Ini adalah kata-kata daripada seorang Muslim kepada Muslim lain. Benar-benar ‘menunjukkan’ agama Islam. Salah satu sebab mengapa saya tinggalkan Malaysia dan tidak akan kembali ke negara ini,” ujar Sarah, 32, menerusi Instastory.
Luahan rasa kecewa Sarah yang dikongsi menerusi Instastory berhubung budaya hidup orang Islam di Malaysia yang mencemarkan kesucian agama tersebut.
Terdahulu, pelakon yang cukup popular menerusi drama rantaian, Pujaan Hati Kanda itu berkongsi tangkap layar komen seorang individu yang menggelarnya perempuan sundal hanya kerana berkahwin dengan jejaka bangsa asing, Otto Gillen berdarah kacukan Filipina-Amerika.

Sementara itu, menerusi satu hantaran berasingan dalam Instagram, Sarah berkata, dia sayangkan agama Islam namun kecewa dengan peribadi penganutnya yang suka mencemarkan kesucian agama ajaran Nabi Muhammad SAW itu.
“Saya sayang agama saya (Islam) dan tidak akan meninggalkannya kerana saya tahu bukan agama itu yang korup, sebaliknya manusia yang mencemarkan kesuciannya dengan kejahilan mereka.
“Saya diberkati dan sangat bertuah kerana mempunyai peluang untuk berhijrah dan memulakan kehidupan baru. Saya minta maaf kepada anda yang tidak mahu apa-apa selain meninggalkan Malaysia. Saya benar-benar faham dan bersimpati,” katanya.
Ujarnya lagi, dia berharap Malaysia akan berubah menjadi sebuah negara progresif dengan mentaliti rakyatnya lebih berdaya saing.
“Saya harap satu hari nanti Malaysia akan menjadi negara yang lebih sihat dan progresif untuk didiami.
“Saya harap mentaliti akan berubah supaya orang ramai tidak tertekan hidup sesama sendiri. Saya berharap yang terbaik untuk Malaysia dan rakyat Malaysia,” ujarnya yang berpindah ke Amerika Syarikat.
Sebelum ini, Sarah membuat keputusan mengejut apabila mengumumkan persaraanya daripada industri seni. – KOSMO! ONLINE


Jepun kembali terima pelancong antarabangsa
Oleh KOSMO!

28 Mei 2022, 6:30 pm
TOKYO – Jepun bakal membuka semula pintu sempadan buat pelancong antarabangsa selepas dua tahun ditutup akibat penularan wabak Covid-19, lapor Badan Penyiaran Britain(BBC) semalam.
Ia menandakan detik paling penting negara itu dalam melonggarkan sekatan berkaitan Covid-19 yang mula dilaksanakan secara berperingkat.
Sekatan perjalanan dilonggarkan untuk penduduk dalam kalangan warga asing dan pengembara perniagaan dengan kerajaan baru-baru ini menaikkan had ketibaan pelawat asing harian kepada 20,000 orang bermula  1 Jun ini.
Sejak pertengahan Mac lalu, Tokyo turut membenarkan kemasukan pelajar antarabangsa.
Mulai 10 Jun ini pula, kumpulan pelancong asing akan dibenarkan memasuki Jepun.
Bagaimanapun, hampir 100 negara dan wilayah termasuk Britain akan dibahagikan kepada tiga kategori risiko iaitu merah, kuning dan biru yang akan menentukan sama ada pelawat perlu dikuarantin atau sebaliknya, demikian menurut Kementerian Luar Negeri Jepun. – Agensi


Bila tiba giliran saya kenapa nak usik? – Siti Nurhaliza
Oleh MOHAMMAD SHAHEMY AZMI

28 Mei 2022, 5:27 pm
PETALING JAYA – Penyanyi tersohor negara Datuk Seri Siti Nurhaliza hairan apabila namanya menjadi pertikaian dan sebutan selepas muncul di papan iklan digital (billboard) di New York Times Square, New York, Amerika Syarikat baru-baru ini.
Ujar Siti atau lebih mesra disapa TokTi, sebelum wajahnya terpampang di papan iklan bersaiz gergasi tersebut, beberapa nama selebriti tempatan lain sudah terlebih dahulu muncul bersempena kempen Equal oleh wadah penstriman digital dunia, Spotify.
“Ramai saja artis sebelum ini sudah keluar di papan iklan tersebut. Tapi bila giliran saya sahaja, kenapa nak usik pula?” ujarnya.
Kata pelantun lagu Percayalah itu lagi, pihak yang mempertikaikan perkara tersebut sepatutnya perlu mendapatkan penjelasan daripada mereka yang berkenaan iaitu Spotify sebelum mengeluarkan sebarang komen.
“Kalau boleh minta dulu penjelasan daripada pihak berkaitan (Spotify) barulah boleh komen. Kadang-kadang tersalah komen itu yang jadi tak syok,” katanya ketika ditemui di Majlis Rumah Terbuka Raya CTDK Holdings di sini, semalam.
Pertikaian tersebut juga menjadi bualan hangat pengguna Twitter, termasuk peminat Siti sehingga masing-masing saling berbalas ciapan.

Malah, terdapat pihak dalam kalangan rakan artis yang mahu Siti menasihati peminatnya agar tidak bertindak dengan membuat ‘serangan’ melulu di alam maya menerusi komen dan ciapan.
Kata Siti, dia tidak mahu menjadikan isu tersebut sebagai perkara besar memandangkan dirinya sudah matang dan tidak mahu menjadi seperti budak-budak.
“Saya tak nak jadi budak-budak. Apa yang ditulis di Twitter bukan mewakili diri saya pun. Kadang-kadang bukan mewakili peminat saya pun. Orang saja anggap.
“Sepatutnya muzik menyatukan. Sebab muzik ini sangat universal dan istimewa.
“Bayangkan saya ke luar negara, mereka tak faham bahasa saya, tapi mereka boleh hargai. Itu sepatutnya kena saling menghargai. Itu juga saya cuba terapkan dalam setiap persembahan lagu-lagu saya,” katanya.
Terdahulu, penampilan Siti menghiasi papan iklan di kota New York itu bersempena kempen Equal oleh penstriman digital, Spotify.
Selain Siti, beberapa nama penyanyi lain turut pernah menghiasi papan iklan tersebut antaranya Yuna, Layla Sania, Dolla dan Iman Troye. – KOSMO! ONLINE


APMM cekup 12 nelayan Vietnam tangkap ikan guna bot tunda
Oleh TOREK SULONG

28 Mei 2022, 6:58 pm
PASIR PUTEH – Agensi Penguatkuasaan Maritim Malaysia (APMM) Kelantan menahan 12 orang nelayan warga Vietnam termasuk dua tekong yang menangkap ikan secara haram menggunakan kaedah tunda gading dengan dua buah bot di lokasi 67.4 kilometer dan 68 kilometer dari Kuala Tok Bali di sini semalam.
Timbalan Pengarah Operasi APMM Kelantan, Komander Maritim Khairun Dalilah Baharin berkata, tangkapan dilakukan bot peronda APMM Pengkalan Kubor, Tumpat yang melaksanakan operasi bersepadu Ops Naga Barat dan Ops Damai Siri 32/2022.
Menurutnya, bot pertama dikesan menangkap ikan pada pukul 1.05 pagi kira-kira jarak tujuh kilometer dari bot peronda yang sedang menjalankan tugas.
“Menyedari kehadiran penguat kuasa, bot berkenaan cuba melarikan diri namun berjaya ditahan 25 minit kemudian. Bot kedua pula dikesan pukul 1.45 pagi kira-kira dua kilometer dari lokasi itu sebelum ditahan pada pukul 2 pagi.
“Bot pertama dinaiki sembilan awak-awak dan seorang tekong manakala bot kedua pula dikendalikan oleh seorang tekong termasuk seorang lagi awak-awak,” katanya pada sidang akhbar di Pejabat APMM Kelantan di Tok Bali di sini hari ini.
Menurut Khairun Dalilah, pemeriksaan mendapati kesemua nelayan asing berusia dalam lingkungan 25 hingga 61 tahun itu tidak memiliki dokumen pengenalan diri yang sah.

Katanya, kedua-dua bot tunda itu juga tidak memiliki sebarang dokumen kebenaran menangkap ikan di perairan negara oleh Ketua Pengarah Perikanan Malaysia sekali gus melanggar Seksyen 15 (1) (a) Akta Perikanan 1985.
“Nilai rampasan dua buah bot, alat menangkap ikan, peralatan navigasi, komunikasi, hasil pelbagai tangkapan ikan dan ikan baja kira-kira 600 kilogram dan bekalan diesel 3,000 liter dianggarkan bernilai RM2.04 juta.
“Kesemua nelayan asing itu turut disiasat di bawah Seksyen 6 (1) (c) Akta Imigresen 1959/63 kerana gagal mempamerkan sebarang dokumen pengenalan diri yang sah,” katanya. KOSMO! ONLINE


Penumpang cedera terkena tingkap feri pecah
Oleh NUR AMALINA AZMAN

28 Mei 2022, 6:26 pm
LANGKAWI – Seorang penumpang cedera pada tangan kanan dan kepala selepas terkena cermin tingkap feri yang pecah ketika pengangkutan itu ditunda di Terminal Feri Penumpang Kuah di sini, petang ini.
Dalam kejadian pada pukul 3.15 petang itu, mangsa, Ahmad Fadzir Izam, 30, yang cedera diberi rawatan awal sebelum dibawa ke hospital untuk mendapatkan rawatan.
Menurut Ahmad Fadzir dari Shah Alam, Selangor, feri dinaikinya yang menuju ke Terminal Feri Kuala Perlis rosak dan terpaksa ditunda semula ke terminal di Kuah di sini.
“Sebelum kejadian, saya merakam video feri yang dinaiki ditunda dan secara tiba-tiba pelampung pada feri yang melakukan kerja-kerja menunda itu terkena cermin sehingga pecah.
“Saya bernasib baik ketika cermin itu pecah, saya berpaling ke arah rakan saya yang berada berdekatan,” katanya ketika ditemui di sini pada petang ini.
Difahamkan lebih 300 penumpang berada di dalam feri tersebut ketika kejadian.

Menurutnya lagi, ketika kejadian dia berada di tempat duduk penumpang di tepi tingkap.
“Rakan dan beberapa penumpang lain membantu memberi rawatan awal ketika berada di dalam feri.
“Sepatutnya pihak pengurusan feri mempunyai prosedur operasi standard (SOP) ketika pengangkutan itu ditunda untuk keselamatan penumpang,” ujarnya.
Sementara itu, seorang penumpang, Muhammad Ammar Syahmi, 22, dari Jitra berkata, dia menaiki feri tersebut pada pukul 1.30 petang dan dijangka tiba di Terminal Feri Kuala Perlis pukul 2.30 petang.
Bagaimanapun, katanya, selepas lebih 30 minit perjalanan, feri tersebut terpaksa berpatah balik ke Terminal Feri Penumpang Kuah selepas dipercayai mengalami kerosakan enjin.
“Saya terkejut apabila terdengar cermin pecah tidak jauh dari kerusi tempat saya duduk ketika feri tersebut ditunda apabila menghampiri jeti.
“Suasana menjadi kelam kabut apabila terdapat penumpang cedera terkena serpihan kaca cermin tingkap yang pecah itu,” katanya.
Tambahnya, pihak pengurusan feri itu memaklumkan penumpang terlibat akan bertolak semula Kuala Perlis dengan menaiki feri lain pada pukul 8 malam ini. – KOSMO! ONLINE


Kandungan lucah kanak-kanak membimbangkan
Oleh SITI A'ISYAH SUKAIMI

28 Mei 2022, 5:04 pm
CYBERJAYA – Hanya 103 daripada 93,368 alamat protokol internet (IP) lucah berjaya diperiksa yang membawa kepada penangkapan 50 individu.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, angka tersebut diperoleh menerusi dapatan daripada Polis Diraja Malaysia (PDRM) sekali gus beliau memandang serius isu tersebut.
“Saya cukup risau dan memandang serius dapatan PDRM yang menyatakan menerima puluhan ribu alamat protokol internet (IP) yang berkongsi kandungan lucah kanak-kanak di internet.
“Angka ini amat merunsingkan dan kes seperti ini memerlukan kerjasama segenap anggota masyarakat untuk sama-sama mencegahnya dan melindungi kanak-kanak di negara ini,” katanya dalam kenyataan hari ini, susulan lawatan beliau di CyberSecurity Malaysia, Cyberjaya semalam.
Mengulas lawatan beliau di CyberSecurity Malaysia, Rina berkata, pihaknya menerusi agensi Lembaga Penduduk dan Pembangunan Keluarga Negara (LPPKN) akan melaksanakan advokasi dan program peningkatan kesedaran kepada ibu bapa supaya cakna mengenai ancaman dunia siber bersama CyberSecurity Malaysia.
“Banyak lagi kerjasama yang dijalankan bersama CyberSecurity bagi menyediakan persekitaran siber yang selamat dan kalis ancaman untuk kanak-kanak.

“Saya dan kementerian akan terus mempergiatkan usaha memastikan persekitaran siber yang selamat agar kanak-kanak di negara ini tidak terdedah pelbagai risiko di alam siber termasuk dieksplotasi dan pornografi,” ujarnya. -KOSMO! ONLINE


Wanita parah tercampak kereta
Oleh ISKANDAR SHAH MOHAMED

28 Mei 2022, 3:24 pm
SHAH ALAM – Seorang wanita parah selepas tercampak keluar dari kereta Perodua Bezza dinaikinya yang terbabas di Kilometer 3.7 Jalan Setia Alam di sini, hari ini.
Selain mangsa berusia 27 tahun itu, kemalangan kira-kira pukul 11 pagi turut mengakibatkan tiga rakannya yang lain cedera.
Pengarah Bomba Selangor, Norazam Khamis berkata, sepasukan enam anggota termasuk pegawai ldari Balai Bomba dan Penyelamat (BBP) Kota Anggerik bergegas ke lokasi kejadian selepas menerima panggilan kecemasan pukul 11.15 pagi.
Katanya, siasatan mendapati kereta dipandu seorang wanita berusia 24 tahun itu sedang menghala ke arah sebuah pusat beli belah di kawasan itu.
“Setibanya di lokasi kejadian, kereta itu terbabas dan melanggar penghadang jalan.
“Kemalangan itu mengakibatkan pemandunya dan dua penumpang dewasa cedera serta keluar sendiri dari kenderaan berkenaan,” katanya dalam kenyataan hari ini.

Tambah Norazam, seorang lagi wanita yang juga penumpang belakang tercampak ke atas jalan dan berada dalam keadaan separuh sedar. -KOSMO! ONLINE


Ibu nenek saudara direman bantu kes dera dua beradik
Oleh NOOR HASLIZA NUSI

28 Mei 2022, 2:31 pm
GEORGE TOWN – Polis menahan reman ibu kandung dan nenek saudara satu pasangan adik beradik selama empat hari sehingga Selasa ini bagi membantu siasatan kes penderaan terhadap kanak-kanak itu.
Tempoh tahanan ke atas suspek berusia 28 dan 52 tahun itu dilakukan di Mahkamah Majistret George Town kira-kira pukul 9 pagi tadi.
Ketua Polis Daerah Timur Laut, Asisten Komisioner Soffian Santong berkata, siasatan ke atas kedua-dua tangkapan tersebut akan dijalankan di bawah Seksyen 31 (1)(a) Akta Kanak-Kanak 2001.
“Kedua-dua OKT (orang kena tahan) ditahan reman selama empat hari dari 28 Mei (hari ini) sehingga 31 Mei ini dan ditempat di Lokap Berpusat Bayan Baru,” katanya dalam satu kenyataan di sini hari ini.
Semalam, Kosmo! Online melaporkan polis menahan dua wanita terdiri ibu kandung dan nenek saudara kepada pasangan adik-beradik yang disyaki menjadi mangsa penderaan di sebuah flat di Air Itam di sini.
Tangkapan dilakukan selepas polis menerima laporan daripada seorang pengadu berhubung satu hantaran di media sosial Facebook mengenai gambar dua kanak-kanak yang sedang makan di sebuah restoran dengan kesan kecederaan pada bahagian muka.

Polis kemudiannya berjaya menemui dua beradik tersebut di kediaman berkenaan dan
menjumpai kesan luka dan lebam pada bahagian muka dan badan disyaki akibat penderaan. -KOSMO! ONLINE


‘Maharani Keganasan’ dibebaskan selepas 20 tahun
Oleh KOSMO!

28 Mei 2022, 2:31 pm
TOKYO – Pengasas Tentera Merah Jepun yang digeruni suatu masa dahulu, Fusako Shigenobu dibebaskan hari ini selepas menjalani hukuman penjara selama 20 tahun kerana menawan sebuah kedutaan pada tahun 1974.
Shigenobu, 76, merupakan antara wanita paling ditakuti di dunia dalam tahun 1970-an hingga 1980-an apabila kumpulan radikal berhaluan kirinya melancarkan serangan bersenjata di seluruh dunia kerana menyokong perjuangan rakyat Palestin.
Dia meninggalkan penjara di Tokyo dengan menaiki sebuah kereta berwarna  hitam bersama anak perempuannya, manakala sebilangan penyokong turut hadir sambil membawa sepanduk menyatakan: “Kami sayang Fusako”.
“Saya meminta maaf atas segala kesulitan yang menimpa begitu ramai orang kerana penangkapan saya.
“Ia berlaku 50 tahun lalu tetapi kami menyebabkan kecelakaan kepada orang awam yang tidak berdosa demi perjuangan kami seperti mengambil tebusan,” kata Shigenobu kepada pemberita selepas pembebasannya.
Dia dipercayai menjadi dalang serangan mesingan dan bom tangan di Lapangan Terbang Ben Gurion, Tel Aviv, Israel pada tahun 1972 yang menyebabkan 26 orang terbunuh, manakala sekitar 80 mangsa yang lain cedera.

Bekas pekerja syarikat pembuat kicap yang bertukar kerjaya menjadi militan itu ditangkap di Jepun pada tahun 2000 dan dipenjara 20 tahun enam tahun kemudian kerana peranannya menawan kedutaan Perancis di Belanda.
Wanita itu hidup sebagai orang buruan di Asia Barat selama 30 tahun sebelum muncul semula di Jepun. – AFP


Penduduk Kampung Baru inginkan pembangunan, jaminan
Oleh ALWANI ZAFIRAH

28 Mei 2022, 3:12 pm
KUALA LUMPUR – Majoriti penduduk dan tuan tanah di Kampung Baru menginginkan pembangunan yang lebih selesa di kawasan tempat tinggal mereka.
Bagaimanapun, jaminan untuk mereka terus kekal berada dalam zon Kampung Baru perlu diutamakan oleh setiap pemaju.
Perkara itu dijelaskan sendiri oleh Pengerusi Yayasan Bena Nusa, Datuk Seri Johari Abdul Ghani ketika ditemui di Majlis Sambutan Hari Raya Aidilfitri Kampung Baru di sini hari ini.
Tambah Johari, setiap pemaju yang hadir untuk membangunkan kawasan Kampung Baru ini perlulah memastikan kebajikan penduduk sedia ada terbela.
“Mana-mana pemaju yang datang ke kawasan ini (Kampung Baru) mereka perlu mengambil kira bagaimana nak selesai masalah penduduk yang dah tinggal berpuluh tahun di sini.
“Dekat mana mereka nak duduk sementara pembangunan nak dijalankan, terutamanya melibatkan pembangunan semula kawasan flat-flat,” katanya.

Jelasnya lagi, sebelum sesebuah pembangunan dan naik taraf dilakukan, setiap pemaju perlu mempunyai strategi yang jelas dan berkesan agar tidak menyusahkan penduduk setempat.
Dalam pada itu, Johari memaklumkan program sambutan Hari Raya Aidilfitri hari ini bertujuan untuk mengeratkan perpaduan dan hubungan sesama masyarakat, menjadi produk serta tarikan pelancongan di Kampung Baru.
“Lebih 7,000 pengunjung dijangka memeriahkan jamuan kita hari ini bermula pukul 11 pagi sehingga 2 petang dengan lebih 20 hidangan makanan dan minuman disediakan,” ujarnya . – KOSMO! ONLINE


Sekolah di pulau terpencil tawar gaji RM400,000 ajar 4 murid
Oleh KOSMO!

28 Mei 2022, 3:30 pm
EDINBURGH, SCOTLAND  – Sebuah sekolah di pulau terpencil di perairan Scotland yang mempunyai cuma  28 penduduk mencari seorang guru baharu dengan gaji £61,000 (RM337,566) setahun untuk mengajar hanya empat kanak-kanak, lapor akhbar Mirror UK, semalam.
Disifatkan sebagai peluang sekali dalam seumur hidup, Sekolah Rendah Foula yang terletak 25 kilometer (km)  ke  barat Shetland akan kehilangan pendidik selepas guru besarnya bersara tidak lama lagi.
Bagi sampai ke pulau terpencil yang memiliki luas cuma 15 kilometer  persegi itu , orang ramai boleh  menaiki  feri selama dua jam dari Walls iaitu tanah besar di barat Shetland atau menggunakan pesawat  dari Tingwall, yang akan mengurangkan masa perjalanan kepada 15 minit.
Pekerjaan itu juga menawarkan calon bertuah kos sara hidup yang lebih murah dan suasana kehidupan lebih tenang serta jauh dari bandar.
Pemohon yang berjaya juga akan ditawarkan sebuah rumah sewa tiga bilik.
Terkenal dengan landskap dan hidupan burung, Foula mempunyai tebing laut kedua tertinggi di Britain dan tidak mempunyai kedai.

Majlis Kepulauan Shetland menyatakan, pulau itu didiami  komuniti yang sangat mesra.
Ini adalah kali kedua dalam masa beberapa tahun jawatan kosong itu diiklankan.
Calon yang berjaya akan mengambil alih jawatan daripada guru Beverley McPherson yang akan bersara selepas dilantik pada 2019. – Agensi


Lelaki maut kereta langgar penghadang jalan
Oleh MOHD. HUSNI MOHD. NOOR

28 Mei 2022, 3:21 pm
SEPANG -Seorang lelaki berusia 29 tahun maut selepas kereta yang dipandu terbabas sebelum melanggar besi penghadang jalan di Kilometer (KM) 37.9 Persiaran Utama menghala ke Puchong, pagi tadi.
Dalam kejadian kira-kira pukul 6 pagi itu, mangsa disahkan maut serta merta di lokasi kejadian akibat kecederaan dalaman.
Timbalan Ketua Polis Daerah Sepang, Superintendan Md. Noor Aehwan Mohammad berkata, siasatan awal mendapati mangsa sedang dalam parjalanan dari arah Cyberjaya menghala ke Puchong untuk pulang ke rumah.
“Apabila tiba di lokasi kejadian, kereta dipandu mangsa dipercayai terbabas dan melanggar besi penghadang di antara jalan susur keluar ke Putrajaya dan jalan arah ke Puchong.
“Mangsa yang tersepit di dalam kereta telah dibawa keluar dengan bantuan pihak bomba sebelum di hantar ke Hospital Serdang untuk bedah siasat,” katanya ketika dihubungi hari ini.
Siasatan berhubung kejadian sedang dijalankan mengikut Seksyen 41(1) Akta Pengangkutan Jalan (APJ) 1987.-KOSMO! ONLINE


180 tabika dan taska Kemas ditutup akibat HFMD
Oleh NORHAFIZAN ZULKIFLI

28 Mei 2022, 2:34 pm
KUANTAN – Sebanyak 180 taman didikan kanak-kanak (tabika) dan taman asuhan kanak-kanak (taska) bawah seliaan Jabatan Kemajuan Masyarakat (Kemas) di seluruh negara terpaksa ditutup susulan penularan penyakit tangan, kaki dan mulut (HFMD) sehingga semalam.
Menteri Pembangunan Luar Bandar, Datuk Seri Mahdzir Khalid berkata, 105 premis membabitkan tabika dan 75 taska itu ditutup selama 10 hari selepas mendapat nasihat daripada pejabat kesihatan negeri masing-masing.
“Saya difahamkan setakat ini Melaka dan Negeri Sembilan tidak terlibat dengan penutupan tadika dan taska Kemas kerana tiada jangkitan HFMD dikesan.
“Kalau di Pahang terdapat empat premis tadika dan taska ditutup selepas didapati berlakunya penularan penyakit terbabit,”katanya dalam sidang akhbar selepas menghadiri majlis ramah mesra dan sambutan Aidilfitri bersama warga Kemas negeri Pahang di Universiti Kolej Yayasan Pahang di sini hari ini.
Yang hadir sama Ketua Pengarah Kemas, Datuk Mohamad Yasid Bidin.
Menurutnya, dalam tempoh penutupan premis terbabit pelaksanaan pengajaran dan pembelajaran di rumah (PdPR) akan dilakukan bagi memastikan pengajaran dan pembelajaran tidak terjejas.


BTS akan bertemu Biden bincang isu anti-Asia di AS
Oleh KOSMO!

28 Mei 2022, 3:00 pm
WASHINGTON – Kumpulan muzik Korea Selatan popular, BTS akan mengadakan pertemuan dengan Presiden Amerika Syarikat (AS), Joe Biden di White House, lapor stesen penyiaran ABC kelmarin.
Pertemuan yang dijadualkan berlangsung pada 31 Mei ini  adalah untuk meraikan Bulan Warisan Orang Asia Amerika dan Orang Asli Hawaii/Pasifik (AANHPI).
Sensasi global K-pop itu merancang untuk bercakap tentang penerimaan, perwakilan dan diskriminasi anti-Asia di tengah-tengah gelombang jenayah kebencian  anti-Asia di AS.
Biden dan BTS juga merancang untuk membincangkan kepentingan kepelbagaian dan keterangkuman serta cara kumpulan itu boleh menjadi contoh teladan kepada belia di seluruh negara.
Pada 2021, BTS telah diberikan peranan sebagai utusan presiden khas untuk generasi dan budaya akan datang oleh Pertubuhan Bangsa-Bangsa Bersatu (PBB) untuk mempromosikan diplomasi global.
Kumpulan itu mendedahkan bahawa mereka sentiasa berkomunikasi dengan peminat dan menikmati hak bercakap secara bebas tentang isu yang mereka hadapi.

Mereka menggunakan tanda pagar seperti #youthtoday dan #yourstories di media sosial semasa menyediakan ucapan untuk PBB.
“Melalui tanda pagar ini, kami berkomunikasi dengan peminat dan mengetahui apa yang difikirkan oleh generasi masa depan.
“Apabila perbincangan dua hala seperti ini berterusan, keadaan akan menjadi bertambah baik,” kata salah seorang anggotanya, J-Hope.
BTS telah mengumpulkan peminat antarabangsa dengan memenuhi stadium di seluruh dunia di samping memenangi anugerah berprestij daripada Anugerah Muzik Video MTV dan  Anugerah Muzik Amerika. – Agensi


Misi KAME 2022 tawan Everest terhalang atas faktor cuaca
Oleh MOHD. HUSNI MOHD. NOOR

28 Mei 2022, 4:49 pm
PUTRAJAYA – Hanya 16 jam lagi pendakian diperlukan untuk menawan puncak tertinggi dunia namun usaha itu terhalang akibat faktor cuaca dan keselamatan.
Itu perkembangan terkini, Misi Keluarga Everest 2022 (KAME 2022) yang disertai empat pendaki negara.
Salah seorang daripada mereka, Muhammad Hawari Hashim, 32, yang juga orang kelainan upaya (OKU) pekak dan bisu berkata, beliau bersama tiga pendaki lain diarahkan berpatah balik oleh ketua malim gunung pada 22 Mei lalu.
Katanya, ketua malim gunung memaklumkan keadaan angin kencang disusuli ribut salji mencecah kelajuan 54 kilometer (km) sehingga 70 km per jam.
“Ketika itu, kami berada pada kedudukan kira-kira 7,600 meter (m) dari paras laut (8,849 m ketinggian Everest) di ‘yellow band’ antara kem tiga dan kem empat dan hanya memerlukan anggaran masa 16 jam untuk tiba di puncak tertinggi dunia itu.
“Kami berempat cuba meneruskan pendakian namun, cuaca bertambah buruk sehingga menyebabkan penglihatan terbatas disebabkan ribut salji dan tiga khemah turut diterbangkan ribut,” katanya ketika dihubungi KOSMO! hari ini.

Katanya, pihaknya terpaksa menangguhkan pendakian kerana ada antara pendaki mengalami masalah simpton buta salji dan radang dingin.
Sementara itu, Ketua Misi KAME 2022, Azim Afif Ishak, 32, yang pernah mendaki Everest pada 2016 berkata, misi itu sebenarnya mampu direalisasikan namun, terpaksa akur apabila berhadapan faktor cuaca di luar jangkaan.
Menurutnya, kesihatan semua peserta berada dalam keadaan baik dan tidak berhadapan sebarang simpton selepas pemeriksaan dilakukan pihak perubatan KAME 2022. -KOSMO! ONLINE


Presiden Mesir saran rakyat makan daun jika harga barang naik
Oleh KOSMO!

28 Mei 2022, 5:00 pm
KAHERAH – Presiden Abdel Fattah Al-Sisi secara sinis menyarankan rakyat Mesir untuk memulakan amalan memakan dedaun pokok sebagai alternatif kepada kenaikan harga barang yang berlaku ketika ini, lapor portal Middle East Monitor.
Menurut Al-Sisi, selain menjimatkan wang, ia juga adalah perbuatan yang turut diamalkan oleh Nabi Muhammad S.A.W semasa zaman baginda.
Beliau tidak bimbang jika ada yang mengatakan bahawa sekilo bendi berharga 100 pound Mesir (RM23.55).
Ini kerana semasa zaman Rasulullah, katanya, baginda bersama beberapa rakan terperangkap di pinggir Mekah selama tiga tahun dan bertahan hanya dengan memakan daun.
Al-Sisi seterusnya berkata bahawa pada masa ini umat Islam tidak sepatutnya merungut, malah mencadangkan rakyat Mesir harus bersabar dan tidak menuntut penyelesaian segera.
Pada Mac lalu, Mesir berpaling kepada Dana Kewangan Antarabangsa (IMF) buat kali ketiga dalam tempoh enam tahun untuk memohon pinjaman ketika negara itu bergelut dengan rasuah, wabak Covid-19 dan perang Russia ke atas Ukraine.

Penganalisis meramalkan bahawa kenaikan harga bahan api dan makanan mungkin akan mencetuskan kekacauan awam di Mesir di mana satu pertiga daripada penduduk hidup di bawah garis kemiskinan. – Agensi


Dunia di ambang kemelesetan ekonomi
Oleh KOSMO!

28 Mei 2022, 2:00 pm
WASHINGTON – Presiden Bank Dunia, David Malpass memberi amaran bahawa pencerobohan Rusia ke atas Ukraine boleh menyebabkan kemelesetan ekonomi dunia apabila harga makanan, tenaga dan baja melonjak, lapor Badan Penyiaran British (BBC) kelmarin.
Bercakap dalam satu acara perniagaan Amerika Syarikat (AS) secara online pada Rabu lalu, beliau berkata, sukar untuk dunia mengelak kemelesetan daripada berlaku berdasarkan situasi semasa.
Katanya, siri perintah berkurung Covid-19 di China baru-baru ini menambahkan lagi kebimbangan mengenai kelembapan ekonomi dunia.
Komen Malpass adalah amaran terbaharu mengenai peningkatan risiko bahawa ekonomi dunia akan menguncup dan mengalami zaman kegelapan tidak lama lagi.
“Menyaksikan Keluaran Dalam Negara Kasar (KDNK) global sekarang pula, sukar untuk kita melihat bagaimana masyarakat dunia dapat mengelak kemelesetan daripada berlaku.
“Situasi di mana harga tenaga meningkat dua kali ganda sudah cukup mencetuskan tanda awal kemelesetan ekonomi,” tambah Malpass.

Bulan lalu, Bank Dunia mengurangkan unjuran pertumbuhan ekonomi globalnya untuk tahun ini kepada hampir mata peratusan penuh kepada 3.2 peratus
KDNK adalah ukuran pertumbuhan ekonomi sesebuah negara. Ia adalah antara kaedah paling penting untuk mengukur sejauh mana prestasi ekonomi, sama ada baik atau merudum dan diawasi rapi oleh pakar-pakar  ekonomi serta bank pusat.
Statistik itu membantu perniagaan menilai waktu sesuai untuk menambah pelaburan dan merekrut lebih ramai pekerja atau sebaliknya.
Kerajaan juga menggunakan KDNK sebagai kayu pengukur dasar dan segalanya dalam sektor ekonomi bermula daripada penetapan cukai hinggalah kepada perbelanjaan negara.
Ia  juga menjadi ukuran di samping inflasi, untuk bank pusat mempertimbangkan sama ada perlu menaikkan atau menurunkan kadar faedah.
Malpass turut mendedahkan bahawa banyak negara Eropah yang masih terlalu bergantung kepada Rusia untuk bekalan minyak dan gas.
Pakar  ekonomi itu juga membangkitkan kebimbangan mengenai perintah berkurung di beberapa bandar utama China termasuk hab kewangan dan perkapalannya, Shanghai yang mencetuskan kesan ketara ke atas ekonomi dunia.
“China telah pun mengalami penguncupan dalam sektor hartanah, jadi ramalan pertumbuhan China sebelum pencerobohan Rusia telah pun berkurangan dengan ketara untuk 2022,” jelas Malpass. – Agensi


KPM lanjut kontrak guru CoS 2020
Oleh MOHD. HUSNI MOHD. NOOR

28 Mei 2022, 2:28 pm
PUTRAJAYA – Kementerian Pendidikan (KPM) memaklumkan bahawa Suruhanjaya Perkhidmatan Pendidikan (SPP) bersetuju melantik semula secara kontrak seramai 2,683 guru lantikan kontrak (CoS) tahun 2020.
Mereka dilantik semula secara kontrak selepas tempoh lantikan mereka tamat pada 9 Jun ini.
Menteri Kanan Pendidikan, Datuk Dr. Radzi Jidin berkata, keputusan lanjutan kontrak itu dibuat selepas menerima maklum balas SPP semalam.
Beliau berkata, lanjutan kontrak itu dibuat bagi membolehkan urusan temuduga dan lantikan tetap sebagai guru di bawah SPP dapat dilaksanakan.
“Guru kontrak COS 2020 diminta jangan risau kerana SPP sudah memberi maklum balas mengenai perkara itu.
“KPM akan berikhtiar sehabis baik dalam mencari penyelesaian terbaik berhubung kedudukan kumpulan guru CoS ini,” katanya pada sidang akhbar selepas menyempurnakan Majlis Pecah Tanah Sekolah Kebangsaan Putrajaya Presint 8(3) di sini hari ini.

Bagi status guru CoS secara one-off 2021 pula, Radzi berkata, keputusan temuduga bagi pengambilan Pegawai Perkhidmatan Pendidikan (PPP) DG41 sudah diumumkan oleh SPP semalam.
Katanya, calon boleh menyemak keputusan temuduga melalui portal SPP di pautan www.spp.gov.my dan urusan penempatan calon yang berjaya akan dilaksanakan oleh KPM. -KOSMO! ONLINE


Cadangan naik taraf hubungan Malaysia-Jepun disambut baik – PM
Oleh EDDY AQMAL MOHAMED HAMIDI

28 Mei 2022, 12:54 pm
PUTRAJAYA – Perdana Menteri Jepun, Fumio Kishida menyambut baik cadangan agar hubungan kedua-dua negara dinaikkan taraf ke peringkat yang lebih komprehensif
Perdana Menteri Datuk Seri Ismail Sabri Yaakob berkata, hasrat tersebut telah disuarakan beliau dalam satu pertemuan bersemuka pertama di antara kedua-dua pemimpin negara itu di Tokyo, Jepun semalam.
“Saya telah menyatakan kesediaan Malaysia untuk meneruskan Dasar Pandang ke Timur (DPT) dengan Jepun secara membina program-program kerjasama baharu seperti tenaga, bandar pintar, alam sekitar serta perubahan iklim dan beliau menyambut baik perkara ini.
“Kita akan sama-sama tetapkan panggilan yang sesuai seperti ‘Comprehensive Strategic Partnership’ atau seumpamanya, pelan-pelan tindakan yang akan dilaksanakan oleh kedua-dua negara, serta tempoh masa yang sesuai bagi pelancaran perkongsian yang lebih komprehensif ini,” katanya dalam kenyataan hari ini.
Menurut Ismail Sabri, Kishida telah membangkitkan cadangan mengenai penubuhan ‘Asia Zero Emissions Community’ yang turut dipersetujuinya malah dinyatakan dengan jelas dalam penyampaian ucap tama di Persidangan Nikkei semalam.
“Idea tersebut adalah sejajar dengan Rancangan Malaysia Ke-12 (RMK-12) yang meletakkan sasaran mengurangkan sebanyak 45 peratus intensiti pelepasan karbon pada tahun 2030,
dan pengurangan sehingga 60 peratus pada tahun 2035.

“Saya dan Kishida bersetuju supaya perbincangan peringkat pegawai Malaysia-Jepun diadakan bagi membincangkan secara terperinci berhubung inisiatif ini dan bentuk-bentuk kerjasama
yang boleh diadakan antara kedua-dua negara,” ujarnya.
Dalam pada itu, Perdana Menteri turut memaklumkan telah menyaksikan pemeteraian tiga memorandum kerjasama (MOC) antara kedua-dua negara iaitu Memorandum Kerjasama antara Kerajaan Malaysia dan Kementerian Ekonomi, Perdagangan dan Industri, Jepun (METI) mengenai Industri Pesawat yang diterajui oleh Kementerian Perdagangan Antarabangsa dan Industri.
“Turut dimeterai adalah Memorandum Kerjasama dalam Rangka Kerja Asas bagi Perkongsian Maklumat Operasi berkaitan sumber pekerja asing dengan status penduduk kategori pekerja
mahir dikenal pasti yang diterajui oleh Kementerian Sumber Manusia.
“Dan yang terakhir adalah Memorandum Kerjasama Antara Kerajaan Malaysia dan Kementerian Pendidikan, Kebudayaan, Sukan, Sains dan Teknologi Jepun (MEXT) mengenai kerjasama dalam
bidang belia dan sukan yang diterajui oleh Kementerian Belia dan Sukan,” jelasnya.
Tambah beliau, beberapa syarikat multinasional Jepun turut telah menyatakan hasrat untuk menerokai peluang perdagangan dan meningkatkan pelaburan di Malaysia antaranya Mistsubishi Corporation, Mitsui & Co. Ltd., Marubeni Corporation, Aeon Co.Ltd., Japan Petroleum Exploration Co. Ltd., dan ENEOS Corporation. – KOSMO! ONLINE


Tiada stok, birokrasi punca bekalan ikan kurang di pasaran
Oleh WAT KAMAL ABAS

28 Mei 2022, 12:47 pm
BUKIT GANTANG – Tiada ikan sejuk beku dalam simpanan Lembaga Kemajuan Ikan Malaysia (LKIM) bagi menampung kekurangan bekalan menyebabkan berlakunya kenaikan harga pada masa ini.
Pengerusi LKIM, Datuk Syed Abu Hussin Hafiz Syed Abdul Fasal berkata, beliau terkilan apabila LKIM tidak membuat simpanan ikan sejuk beku disebabkan masalah birokrasi dalaman kerajaan yang berlanjutan.
“Selepas saya dilantik sebagai pengerusi, saya sering menekankan tentang stok penyimpanan ikan namun LKIM tidak melaksanakannya.
“Kita mempunyai kilang sejuk beku tapi langsung tidak berfungsi sepenuhnya, tempat simpanan sejuk beku yang boleh memuatkan 1,000 tan metrik ikan ada tapi terbiar,” katanya ketika ditemui pada Majlis Sambutan Aidilfitri di Dewan Bunga Raya Changkat Jering di sini malam tadi.
Menurutnya, masalah kekurangan ikan dan peningkatan harga di pasaran sentiasa berlaku berulang kali bukanlah disebabkan masaalah -masaalah seperti keadaan cuaca, kartel dan sebagainya. -KOSMO! ONLINE


Skuad B-23 tidak gagal pada Sukan SEA 2021
Oleh MOHD. FITRIE MUHAMAD

28 Mei 2022, 12:45 pm
APA kriteria rumusan kontinjen negara yang melabelkan skuad bola sepak bawah 23 tahun (B-23) sebagai gagal?
Itu persoalan utama yang timbul selepas rangkuman prestasi kontinjen Malaysia pada Sukan SEA Vietnam 2021 yang dikeluarkan Majlis Sukan Negara (MSN) apabila merumuskan skuad B-23 negara sebagai gagal.
Sebaliknya, skuad kendalian Brad Maloney boleh dikatakan ‘lulus ujian’ apabila muncul pasukan tunggal tidak menggunakan pemain lebih umur dan berjaya memberikan saingan kepada pencabar lain yang memiliki tonggak senior malah turut mencemaskan juara bertahan yang juga tuan rumah, Vietnam pada separuh akhir.
Jika pencapaian raih pingat diambil kira, ia mungkin bersesuaian, namun secara realistik, kehadiran skuad B-23 ke Hanoi kali ini hanya berpaksikan kepada persiapan sebelum menghadapi tugasan lebih getir pada Piala Asia B-23 di Uzbekistan, bulan depan.
Setiausaha Agung Persatuan Bola Sepak Malaysia (FAM), Mohd. Saifuddin Abu Bakar berkata, apa yang dilalui skuad negara di Sukan SEA hanya dipisahkan oleh faktor nasib, namun kerja keras masih perlu dilakukan sebelum ke Piala Asia B-23.
“Saya rasa MSN kata gagal sebab kita tidak dapat pingat, kalau kita dapat pingat gangsa mungkin dia kata tidak gagal. Pemain sudah tunjukkan prestasi baik dan saya sendiri lihat cuma mungkin dari segi nasib kita tidak ada dan aspek penyudah perlu dipertajamkan.

“Bagi kami di FAM, ini adalah pendedahan yang baik untuk pemain sebagai persiapan ke Piala Asia B-23. (Pendirian FAM) tidak boleh kata gagal, kalau dari segi prestasi memang bagus tetapi dalam bola sepak ini yang mustahak adakah kita mampu jaringkan gol atau tidak.
“(Sama ada adil atau tidak rumusan sebagai gagal) memang saya tidak boleh komen kerana sudah pasti MSN ada KPI (petunjuk prestasi utama) dia sendiri. Saya kena tanya MSN berkaitan hal ini kerana tentu mereka ada KPI,” katanya.
Pada aksi penentuan pingat gangsa, skuad negara tewas 4-3 kepada Indonesia dalam penentuan sepakan penalti selepas kedua-dua pasukan terikat 1-1 dalam masa permainan sebenar.


Malaysian Tigers sah ke Piala Dunia 2023 di India
Oleh MUHAMMAD HELMEE RAMLI

28 Mei 2022, 1:06 pm
PASUKAN hoki kebangsaan terus mengekalkan rentak cemerlang apabila berjaya melayakkan diri ke Piala Dunia 2023 selepas mara ke separuh akhir Piala Asia 2022 di Jakarta Indonesia.
Lebih manis, saingan Piala Dunia 2023 di India tahun depan menyaksikan Malaysian Tigers melayakkan diri ke kejohanan itu buat kali ketiga berturut-turut bermula pada 2014 dan 2018.
Ketua jurulatih, Arul Selvaraj kini mahu skuad kendaliannya mengalihkan fokus terhadap saingan separuh akhir yang dikenali sebagai pusingan ‘Super 4’ bagi melayakkan diri ke final.
Justeru, beliau sudah pun mengarahkan anak-anak buahnya supaya melakukan kerja rumah dengan menganalisis setiap pasukan yang akan beraksi dalam saingan separuh akhir nanti.
“Sekarang kita akan fokus terhadap aksi Super 4 kerana ia sangat berbeza jika dibandingkan dengan saingan di peringkat kumpulan. Misi untuk layak ke Piala Dunia 2023 sudah tercapai, jadi tugas sekarang adalah untuk memenangi Piala Asia.
“Oleh itu, kita perlu bekerja lebih keras dan pemain-pemain sudah diberikan tanggungjawab untuk kaji setiap pasukan yang akan beraksi nanti. Kita akan tetap dengan pendekatan fokus satu demi satu aksi,” katanya.

Beliau juga berharap pemain-pemain negara akan meneruskan aksi cemerlang terutamanya dari segi jaringan selepas menampilkan penyudah cukup baik dalam perlawanan terdahulu.
“Mesej kepada pemain adalah kita perlu jaringkan setiap pukulan sudut penalti (PC) yang kita dapat serta gol padang. Sekarang kita sudah jaringkan empat daripada tujuh PC yang diperoleh, jadi ia satu nisbah cukup baik,” ujar Arul.
Sebagai rekod, empat pasukan sudah mengesahkan tempat ke saingan Super 4 yang menggunakan format liga sepusingan termasuk Malaysia, Jepun, Korea Selatan serta juara bertahan, India.


Kanak-kanak perempuan tiga tahun hilang dikhuatiri jatuh sungai
Oleh KHAIRULMIZAN YAHYA

28 Mei 2022, 2:24 pm
KUANTAN – Kegembiraan sebuah keluarga meraikan majlis jamuan hari raya di atas rumah rakit bertukar tragedi apabila anak perempuan mereka berusia tiga tahun hilang dikhuatiri terjatuh ke dalam sungai di sebuah rumah rakit di Bukit Rangin di sini, malam semalam.
Kehilangan mangsa, Siti Nur Atthiyya Sofea Muhammad Sukri,3, disedari ahli keluarganya kira-kira pukul 11.15 malam namun usaha mencari mangsa di sekitar kawasan berkenaan gagal sebelum laporan polis dibuat kira-kira pukul 12.26 tengah malam semalam.
Ketua Polis daerah, Asisten Komisioner Wan Mohd. Zahari Wan Busu berkata, sebelum kejadian bapa mangsa yang juga pemilik rumah rakit berkenaan bersama isterinya menganjurkan majlis jamuan hari raya di rumah rakit berkenaan.
“Kali terakhir mangsa dilihat ialah pada pukul 11 malam dan ketika itu masih terdapat dalam keluarga mereka berada di rumah rakit terbabit.
“Muhammad Sukri memiliki dua buah rumah rakit di sungai berkenaan yang dihubungkan dengan jambatan kayu kecil, bapa mangsa juga telah memaklumkan kejadian itu di dalam kumpulan WhatsApp serta kenalan yang menghadiri majlis berkenaan,”katanya di sini hari ini.
Sementara itu, Penolong Pengarah Bahagian Operasi, Jabatan Bomba dan Penyelamat Malaysia (JBPM) Pahang, Ismail Abdul Ghani berkata, pihaknya menerima laporan mengenai kejadian kira-kira pukul 3 pagi.

“Bomba dengan kekuatan tujuh anggota termasuk seorang pegawai dari Balai Bomba dan Penyelamat Indera Mahkota bergegas ke lokasi kejadian bersama sebuah jentera.
“Pasukan Bomba membuat pencarian awal dengan menggunakan bot orang awam selain pencarian melalui tebing sungai di sekitar rumah rakit terbabit namun setakat ini mangsa belum ditemui dan operasi masih diteruskan,”ujarnya. -KOSMO! ONLINE